title: Aki Hintsa

text: Aki Asseri Hintsa (11. syyskuuta 1958 Soini – 15. marraskuuta 2016) oli suomalainen traumatologiaan erikoistunut urheilulääkäri ja ortopedi, joka tunnetaan parhaiten 11 kauden urastaan Formula 1-sarjan varikkolääkärinä. Esimerkiksi vuosina 2008–2013 Hintsa työskenteli McLarenin lääkärinä, kunnes lopetti F1-lääkäriuransa vuoden 2013 Brasilian Grand Prixiin.


title: Aki Hintsa

text: Hintsa toimi formula-lääkäriuransa lisäksi Suomen Olympiakomitean lääkärinä ja lähetyslääkärinä 1990-luvun lopulla Etiopiassa. 1980-luvulla hän toimi Seinäjoen Maila-Jussien joukkuelääkärinä aina mestaruusvuosien aikana. Hän asui vuoden 2013 lopulla Genevessä, jossa hänellä oli oma erikoisklinikka.


title: Aki Hintsa

text: Hintsa kuoli syöpään sairastettuaan sitä pitkään ja hänet haudattiin Ähtäriin. Hautajaisiin osallistui muun muassa Hintsan läheinen ystävä, Formula 1 -sarjan maailmanmestari Lewis Hamilton.


title: Aki Hintsa

text: Hintsan tytär Lotta Näkyvä (o.s. Hintsa) on vuoden 2013 Miss Suomi.


title: FS Démocratie (1904)

text: Démocratie oli 1908 valmistunut Ranskan laivaston Liberté-luokan predreadnought-taistelulaiva.


title: FS Démocratie (1904)

text: Alus tilattiin Brestin laivastontelakalta. Sen köli laskettiin 1. toukokuuta 1903 ja alus laskettiin vesille 30. huhtikuuta 1904. Alus otettiin palvelukseen tammikuussa 1908.


title: FS Démocratie (1904)

text: Elokuussa 1910 Välimeren laivaston 1. laivue järjesti ampumaharjoituksen käyttäen maalina käytöstä poistettua ironcladia "Fulminantia". Aluksen ampumista laukauksista osui 22,7 prosenttia, mikä oli toiseksi paras tulos. Ainoastaan "Justice" osui paremmin. Laivastoharjoituksessa 28. toukokuuta 1914 alus kolaroi "Suffrenin", joka oli menettänyt tehonsa, kanssa. "Suffren" vaurioitui ainoastaan lievästi.


title: FS Démocratie (1904)

text: Ensimmäisen maailmansodan alkaessa alus oli Välimeren laivaston 2. laivueen 1. viirikössä yhdessä "Justicen" kanssa. Alukset suojasivat aluksi XIX armeijakunnan siirron Algeriasta Ranskaan. Sen jälkeen tärkein tehtävä oli estää Itävalta-Unkarin laivaston pääsy Adrianmereltä. Vuonna 1914 alus osallistui Antivarin taisteluun, jossa upotettiin "SMS Zenta". Ranskan laivaston taistelulaivat tulittivat tämän jälkeen Cattaroa houkutellakseen tuloksetta Itävalta-Unkarin laivaston taisteluun.


title: FS Démocratie (1904)

text: Hieman sodan päättymisen jälkeen "Démocratie", "Justice" ja niitä suojannut hävittäjä liittyivät Mustallemerelle Sevastopoliin lähetettyyn liittoutuneiden laivastoon, johon kuuluivat Britannian kuninkaallisen laivaston "HMS Superb" ja "HMS Temeraire" sekä Italian laivaston "Roma". Osaston tehtävänä oli valvoa Sevastopolin palautusta Venäjälle.


title: FS Démocratie (1904)

text: Alus poistettiin alusluettelosta 1921 ja se myytiin romutettavaksi.


title: Tamme-Laurin tammi

text: Tamme-Laurin tammi () on Antslan kunnassa, Võrumaan maakunnassa sijaitseva Viron paksuin ja vanhin puu. Tammen korkeus on 17 metriä ja ympärysmitta 831 senttimetriä. Tutkijoiden mukaan puu on istutettu vuonna 1326.


title: Tamme-Laurin tammi

text: Tammeen on iskenyt useita salamoita, jotka ovat vahingoittaneet puuta. Puun keskiosa onkin oksaton. 1970-luvun korjauksessa tammen sisältä löydettiin Metsäveljien piilopaikka. Seitsemän ihmistä pystyi seisomaan puun sisällä ennen kuin se täytettiin kahdeksalla tonnilla teräsbetonia. Puu kasvaa edelleen, vaikka se onkin menettänyt latvansa salamaniskujen takia.


title: Tamme-Laurin tammi

text: Tamme-Laurin tammen nimi tulee Tamme-Lauri-nimisestä maatilasta, joka puolestaan sai nimensä hengestä, joka päätti elää tammessa, joka tuo sekä huonoa että hyvää onnea. Se oli tulen henki nimeltään Laurits.


title: Tamme-Laurin tammi

text: Tamme-Laurin tammi on kuvattu Viron kymmenen kruunun setelissä. Maa-alueen, jolla puu sijaitsee, osti Viron ympäristöministeriö vuonna 2006 ja se on ollut suojelun alaisena vuodesta 1939 lähtien.


title: Virpi Eroma

text: Virpi Eroma (s. 2. helmikuuta 1981 Kotka) on suomalainen lauluntekijä ja laulaja. Hän on tehnyt yhteistyötä useiden suomalaisten artistien ja tekstintekijöiden, muun muassa Maija Vilkkumaan, PMMP:n, Mariskan ja Tuure Kilpeläisen kanssa, sekä julkaissut kaksi Sony Musicin julkaisemaa albumia perustamansa lauluyhtye Viiden kanssa.. Oman bändinsä lisäksi hän on tehnyt materiaalia monille lauluyhtyeille ja kuoroille (muun muassa Rajaton, Ylioppilaskunnan Laulajat, Philomela ja Grex Musicus) sekä Kuorosotaan, Kuopion kaupunginorkesterille ja Paula Koivuniemelle.


title: Virpi Eroma

text: Eroma on valmistunut säveltäjä-sovittajaksi (Metropolia, pop&jazz-musiikin koulutusohjelma) keväällä 2012. Hän on lisäksi oikeustieteen ylioppilas, mutta siirtyi musiikkiin. Keväällä 2013 Eroma aloitti Tapiolan kuoron toiminnanjohtajana ja maaliskuussa 2015 hänet valittiin Suomen musiikintekijät ry:n (ent. Elvis ry) hallitukseen. Eroma on ollut myös musiikkikustantamo Hög Publishingin Head of Creative.


title: Virpi Eroma

text: Virpi Eroma on valmistellut soolomateriaaliaan syksystä 2016 lähtien ja julkaisi debyyttisinglensä Kolmesataa 7.11.2018 artistinimellä Eroma. Samalla hän julkaisi YouTube-kanavallaan 8-osaisen dokumentin matkastaan kohti ensimmäistä soolojulkaisua. Eroman debyyttisingle Kolmesataa lisättiin Radio Suomen soittolistalle jo ennen julkaisuaan.


title: PAN Vision

text: PAN Vision AB tai "PAN Vision Group" on pohjoismaalainen yhtiö, joka julkaisee ja levittää tietokonepelejä ja ohjelmistoja. Se muodostui vuonna 2001, kun PAN Interactive, Vision Park, IQ Media Nordic, Young Genius ja Elävät Kirjat (Levande Böcker) sulautuivat yhteen. Vuonna 2004 se hankki itselleen BJ Electronicsin Norjassa ja Toptronics Oy:n, jolla on toimintaa Suomessa, Ruotsissa ja Tanskassa. Yritys toimii Suomessa nimellä PAN Vision Finland Oy. Yhtiö myös aiemmin valmisti ja jakeli elokuvia ja televisio-ohjelmia yrityksensä PAN Vision Publishing Oy kautta, mutta tämä toiminta siirtyi 7. syyskuuta 2011 Scanbox Entertainmentille. Myynnin jälkeen PAN Vision keskittyi tietokoneohjelmistojen julkaisemiseen ja levittämiseen.


title: Ullångerin kirkko

text: Ullångerin kirkko () on kirkkorakennus, joka sijaitsee Ruotsissa Kramforsin kunnassa. Kirkon pohjana on keskiaikainen suurimmaksi osaksi 1200-luvulla rakennettu harmaakivikirkko.


title: Ullångerin kirkko

text: Kirkko oli aluksi suorakulmainen eikä siinä ollut erityistä kuoria tai tornia. Vuoteen 1750 asti kirkon ulkoseinät olivat rappaamattomat. Vuonna 1751 tehtiin tähtiholvi keskilaivan päälle, rapattiin kirkko sisäpuolelta ja koristeltiin Raamattu-aiheisille katto- ja seinämaalauksilla. Vuonna 1754 kirkkoon rakennettiin sipulikupolinen kellotapuli.


title: Ullångerin kirkko

text: Vuosina 1907-1909 tehtiin suuri laajennus kirkkoon: siitä tuli ristikirkko uusgoottilaiseen tyyliin arkkitehti G. Hermanssonin suunnitelmien mukaan. Kirkkoon tehtiin 39,5 metriä korkea torni ja kaksi sivulaivaa. Kellotapuli lahjoitettiin vuonna 1910 Lääninmuseolle Härnösandiin, kun kirkkoon oli rakennettu torni.


title: Ullångerin kirkko

text: Vuonna 1935 kirkkoa restauroitiin ja sinne rakennettiin lämpöjärjestelmä sekä kaste- ja vihkikappeli. Varhaiselta 1600-luvulta peräisin olevaan saarnastuoliin asennettiin katto takaisin. Holvit ja seinät puhdistettiin ja kalkittiin valkoisiksi, jolloin maalaukset katosivat. Kirkkoa restauroitiin sisä- ja ulkopuolelta vuosina 1973-1974, jolloin lattia uusittiin, rakennettiin sähkölämmitys, laitettiin sähkövalo suuriin kattokruunuihin ja laajennettiin sakaristoa.


title: Olsforsin kirkko

text: Olsforsin kirkko () on Ruotsissa Bollebygdin kunnan Olsforsissa sijaitseva kirkkorakennus. Kirkko vihittiin käyttöön vuonna 1916. Se on remontoitu perusteellisesti 1973, jolloin esimerkiksi lyhennettiin penkkejä siten, että saatiin sivukäytävät.


title: Olsforsin kirkko

text: Alttaritaulun on maalannut John Hedaeus ja siihen on kuvattu Jeesus neljän evankelistan kanssa. Aluksi se oli maalattu vesiväreillä paperille, mutta konservaattori Torbjörn Engblad teki 1930-luvulla uudelleenvärityksen öljyllä levylle.


title: Olsforsin kirkko

text: Kirkon 13-äänikertaiset urut on rakennettu Göteborgissa vuonna 1970.


title: Dušan Popov

text: Dušan "Dusko" Popov (Душан "Душко" Попов; 10. heinäkuuta 1912 Titel – 10. elokuuta 1981) oli serbialainen kaksoisagentti toisen maailmansodan aikana. Hän työskenteli brittien tiedustelupalvelu MI5:lle koodinimellä "Tricycle" ja saksalaisten Abwehrille koodinimellä "Ivan". Popovia on sanottu tosielämän James Bondiksi.


title: Dušan Popov

text: Popopv oli lähtöisin varakkaasta serbialaisperheestä ja hän sai hyvän koulutuksen. Perhe asui Dubrovnikissa. Hän puhui sujuvaa saksaa opiskeltuaan useita vuosia Freiburgissa. Natsi-Saksan Abwehr palkkasi hänet 10. elokuuta 1941 ja lähetti hänet pian Yhdysvaltoihin tietämättä, että hän työskenteli myös brittien vakoojana. Yhdysvalloissa Popov yritti antaa FBI:lle varoituksen Pearl Harborin hyökkäyksestä, mutta häntä ei uskottu.


title: Dušan Popov

text: Vuonna 1943 Popov oli muutamien muiden kaksoisagenttien mukana keskeisesti mukana Operaatio Fortitude -nimisessä liittoutuneiden operaatiossa, jolla yritettiin saada saksalaiset uskomaan, että tuleva liittoutuneiden hyökkäys tehtäisiin Norjaan. Harhautusta pidettiin yllä vuoteen 1944 asti.


title: Henrik Innamaa

text: Henrik Innamaa (Innama, Innamo) (k. noin 1563) oli kauppias ja Turun raatimies.


title: Henrik Innamaa

text: Innamaan suku lienee tullut Turkuun Nauvon Innamosta. Asiakirjoissa hänet mainitaan 1549 kauppiaana, joka ei omistanut taloa ja joutui maksamaan ulkomaankaupasta puolet tullia. Jo kaksi vuotta myöhemmin hän kuitenkin omisti talon ja laivan ja erään tiedon mukaan hänellä olisi ollut hallussaan myös luostaritontti. Innamaa harjoitti vientiä varsinkin Lyypekkiin ja muihin saksalaisiin kaupunkeihin, liiketoiminta kasvoi Turun tultua hallintokaupungiksi Juhana-herttuan kaudella 1556. Innamaa vei tuotteita Saksaan ja oli samalla herttuan hovihankkija. Vuodesta 1558 hän toimi Turun raatimiehenä ja linnaoikeuden jäsenenä, yhtenä tehtävänään luovuttaa kaupungista kerättyjä sakkotuloja herttualle. 1562 Innamaa vei "Ursus Finlandicus" -laivan Danzigiin herttuan kosintamatkalla Puolaan ja sai palkaksi lästin rukiita. Samana vuonna hän kuljetti laivalla Danzigiin Katariina Jagellonican myötäjäiset.


title: Henrik Innamaa

text: Juhana-herttuan kukistuttua 1563 Innamaa joutui kuningas Eerik XIV:n kannattajien ryöstämäksi ja pahoinpitelemäksi, hänen talonsa vallattiin ja hänet tiettävästi mestattiin. Hänen leskensä Valpuri Innamaa (k. noin 1602) säilytti kuitenkin henkensä, vaurastui kauppiaana ja tilanomistajana ja oli vielä kolme kertaa naimisissa.


title: Dursun Ali Eğribaş

text: Dursun Ali Eğribaş (1933 Rize – elokuu 2014 Istanbul) oli turkkilainen kreikkalais-roomalaisen tyylin painija ja olympiamitalisti.


title: Dursun Ali Eğribaş

text: Kreikkalais-roomalaisessa painissa 52 kilogramman painoluokassa kilpaillut Eğribaş voitti olympiapronssia Melbournessa 1956. Hän saavutti myös painoluokkansa sarjavoiton vuoden 1959 Välimeren kisoissa.


title: Dursun Ali Eğribaş

text: Eğribaşin kuolemasta uutisoitiin 23. elokuuta 2014. Hän kuoli 81-vuotiaana Istanbulissa.


title: Dmitri Muserski

text: Dmitri Aleksandrovitš Muserski (, s. 29. lokakuuta 1988 Makijivka, Ukrainan SNT) on venäläinen lentopalloilija, pelipaikaltaan keskitorjuja. Seurajoukkuetasolla hän edustaa Venäjän superliigassa pelaavaa kasvattajaseuraansa Belogorie Belgorodia.


title: Dmitri Muserski

text: Ukrainalaissyntyinen Muserski on 218-senttisenä yksi pisimmistä ammattilaislentopalloilijoista. Lisäksi hän kuuluu maailman parhaiden lentopalloilijoiden joukkoon


title: Oldflån-Ansättenin luonnonsuojelualue

text: Oldflån-Ansättenin luonnonsuojelualue on suojelukohde Ruotsissa Krokomin kunnassa. Ansätten on tunturi, Oldflån ja Flån suuria suoalueita.


title: Oldflån-Ansättenin luonnonsuojelualue

text: Luonnonsuojelualue koostuu kahdesta suuresta suoalueesta ja niitä ympäröivistä metsistä ja tuntureista. Ansätten poikkeaa muodoltaan, geologialtaan ja ravinteikkuudeltaan muista lähialueen tuntureista, jotka ovat vähäravinteisempia ja pehmeämmin muotoutuneita. Se koostuu lähinnä emäksisistä kivilajeista, jolloin maa on ravinteikasta ja kasvillisuus monipuolista. Vuonna 2014 alueella havaittiin 205 erilaista putkilokasvilajia, esimerkiksi lapinvuokkoa, kämmeköitä ja harvinaista gullspira-kasvia.


title: Oldflån-Ansättenin luonnonsuojelualue

text: Lintulajisto on suoalueilla monipuolista. Flånin alueella pesii lähinnä epätavallisia rantalintuja. Suoalue on saanut suojaa myös Ramsarin sopimuksen kautta.


title: Oldflån-Ansättenin luonnonsuojelualue

text: Koko luonnonsuojelualue on ympärivuotisesti porojen laidunnusmaata.


title: György Grozer

text: György Grozer (tunnetaan myös nimellä Georg Grozer; s. 27. marraskuuta 1984 Budapest, Unkari) on unkarilaissyntyinen saksalainen lentopalloilija. Grozer voitti Saksan lentopallomaajoukkueen kanssa MM-pronssia vuonna 2014 ja Euroliigan vuonna 2009. Seuratasolla hakkurin paikalla pelaava Grozer edustaa venäläistä Belogorie Belgorodia. Seuraa hän on edustanut vuodesta 2012 asti. Belogorien kanssa Grozer on voittanut muun muassa lentopallon Mestareiden liigan kaudella 2013-2014. Hänet on valittu Euroliigan parhaaksi pistemieheksi vuonna 2008 ja seuraavana vuonna Euroliigan parhaaksi parhaaksi blokkaajaksi. Grozer on isokokoinen pelaaja, hän on 200 senttimetriä pitkä ja painaa 102 kilogrammaa.


title: Tarık Langat Akdağ

text: Tarık Langat Akdağ (alun perin Patrick Kipkurui Langat; s. 16. kesäkuuta 1988 Nandin piirikunta, Kenia) on kenialaissyntyinen turkkilainen estejuoksija. Hän on 176 senttimetriä pitkä ja painaa 60 kilogrammaa. Seuratasolla Akdağin seura on South Rift. Hänen valmentajansa on romanialainen Carol Santa.


title: Tarık Langat Akdağ

text: Langat voitti Kenian-mestaruuden 3 000 metrin estejuoksussa 2008. Hän siirtyi edustamaan Turkkia kesäkuussa 2011.


title: Tarık Langat Akdağ

text: Akdağ voitti hopeaa vuoden 2012 EM-kisoista Helsingistä 3 000 metrin estejuoksusta ajalla 8.35,24. Vuoden 2012 kesäolympialaisissa Lontoossa Akdağ oli finaalissa yhdeksäs. Hän voitti samalta matkalta kultaa joukkueiden EM-kisoista 2013 Gatesheadista. Mersinin Välimeren kisoissa 2013 hän sai hopeaa ajalla 8.20,08. Saman vuoden Moskovan MM-kilpailuissa hän karsiutui alkuerissä.


title: Tarık Langat Akdağ

text: Akdağ sijoittui kahdeksanneksi Zürichin EM-kilpailuissa 2014. Hän karsiutui alkuerissä Amsterdamin EM-kilpailuissa 2016, keskeytti alkueräjuoksun Rio de Janeiron olympialaisissa 2016 ja karsiutui alkuerissä Lontoon MM-kilpailuissa 2017. Berliinin EM-kilpailuissa 2018 hän keskeytti alkueräjuoksun.


title: Tarık Langat Akdağ

text: Akdağ juoksi ennätyksensä 8.08,59 Shanghaissa 15. toukokuuta 2011.


title: Harrison Reed

text: Harrison James Reed (s. 27. tammikuuta 1995 Worthing) on englantilainen jalkapalloilija, joka edustaa Valioliigassa pelaavaa Southampton FC:tä. Reedin pelipaikka on keskikenttäpelaaja.


title: Harrison Reed

text: Reed on Southamptonin kasvatti ja edustanut seuraa koko uransa ajan. Debyytti Valioliigassa tapahtui joulukuussa 2013 Manchester Cityä vastaan kotiottelussa, kun hän tuli viimeisellä minuutilla kentälle Steven Davisin tilalle. Kaudella 2014-2015 Reed pelasi yhdeksän valioliigaottelua.


title: Harrison Reed

text: Nykyisin Reed pelaa myös Englannin alle 20-vuotiaiden maajoukkueessa, jossa otteluita on kertynyt 12 kappaletta.


title: Rusk (festivaali)

text:
Rusk-festivaali on marraskuun lopulla vuosittain Pietarsaaressa järjestettävä musiikkifestivaali, jossa yhdistyvät korkeatasoinen kamarimusiikki ja eri taiteenalat. Yhteentörmäyksen ytimessä on kaupungin keskustassa sijaitseva Schauman-sali, mutta tapahtumat levittäytyvät myös laajemmin ympäröivään kaupunkimiljööseen.
Festivaalin perustivat vuonna 2013 klarinetisti Christoffer Sundqvist ja säveltäjä Sebastian Fagerlund, jotka ovat festivaalin taiteelliset johtajat. Viikon aikana kuullaan konsertteja, joissa suomalaiset ja kansainväliset muusikot esittävät kamarimusiikin klassikkoja ja harvinaisuuksia sekä uutta musiikkia. Festivaali kutsuu vuosittain fokus-säveltäjäkseen kansainvälisen säveltäjävieraan. Säveltäjävieraiksi on kutsuttu Sebastian Fagerlund (2013) ja Daníel Bjarnason (2014).
Taiteellisten johtajien mukaan "Rusk-festivaalin tavoitteena on heijastaa omaa aikaamme kaikkine muunnelmineen ja haasteineen. Se on sulatusuuni, jossa luovuus saa virrata eksoottisissa yhteyksissä vuoden pimeimpään ja koleimpaan aikaan."September 2013)


title: Karl Marxin elämäkerta

text: Karl Heinrich Marx (5. toukokuuta 1818 Trier, Preussi – 14. maaliskuuta 1883 Lontoo, Englanti) oli preussilaissyntyinen yhteiskuntafilosofi. Marx tunnetaan erityisesti teoriasta, joka käsittelee työtätekevän ja omistavan luokan luokkaristiriitaa ja -taistelua. Karl Marxia pidetään uudenaikaisen sosialismin ja kommunismin perustajana.


title: Karl Marxin elämäkerta

text: Karl Marx syntyi juutalaiseen perheeseen Preussin Trierissä. Hänen isänsä Hirschel, sittemmin Heinrich, Marx oli lakimies, joka ajalle tyypillisen juutalaissyrjinnän takia kääntyi luterilaiseksi. Isän suvussa oltiin perinteisesti oltu rabbeja. Äiti oli hollanninjuutalainen, jossa kaikki miehet olivat vuosisatojen ajan olleet rabbeja. Isä oli melko varakas, hän omisti viinitarhoja ja vuonna 1819 perhe muutti vuokra-asunnosta omaan taloon jossa oli kymmenen huonetta.


title: Karl Marxin elämäkerta

text: Napoleonin sotien aikaan Ranska miehitti Trierin ja myös juutalaiset saivat poliittiset oikeudet. Preussi miehitti kaupungin vuonna 1812 ja sen hallitus kielsi juutalaisilta julkiset virat. Hirschel Marx lähetti hallitukselle kirjeen missä valitti juutalaisiin kohdistuneesta syrjinnästä. Kirje ei tuottanut tulosta ja Hirschel päätti kääntyä luterilaisuuteen. Perheen kääntymisen ajankohta on hävinnyt dokumenteista, mutta sen arvellaan tapahtuneen Karlin syntymän aikoihin. Hirschel pääsi jäseneksi Trierin kasinoklubiin, missä miehet keskustelivat kirjallisuudesta ja väittelivät politiikasta. Kodissa vieraili kulttuurielämän edustajia joita innostivat valistusaatteet.


title: Karl Marxin elämäkerta

text: Marxin varhaislapsuudesta ei tiedetä eräitä sisarusten muistikuvia lukuun ottamatta mitään. Hänen oletetaan olleen kotiopetuksessa aina vuoteen 1830 asti, jolloin hän aloitti opinnot Trierin lyseossa. Marx kuvaili myöhemmin lyseonsa opettajia ”maalaistolloiksi”, mikä ei ole ihan koko totuus, sillä he olivat vapaamielisiä humanisteja. Preussin poliisi takavarikoi lyseossa kiellettyä kirjallisuutta ja rehtori joutui poliisivalvontaan. Marx tuli ylioppilaaksi vuonna 1835. Hänen terveytensä oli horjuva ja hänet vapautettiin asepalveluksesta ”heikon rinnan” vuoksi.


title: Karl Marxin elämäkerta

text: Ylioppilaaksi tultuaan Marx kirjautui Bonnin yliopistoon lukemaan lakia. Marx oli ahkera opiskelija, mutta harrasti toveriensa kanssa myös oluenjuontia krouveissa.


title: Karl Marxin elämäkerta

text: Marx tutustui koulukaverinsa Edgar von Westphalenin sisareen Jennyyn ja nuoret ihastuivat toisiinsa. Von Westfalenien perhe oli Preussin ylhäisintä aatelistoa. Karl Marx oli 18-vuotias ja Jenny 22-vuotias. Aikalaiset ihmettelivät, miten paroni saattoi antaa tyttärensä seurustella juutalaissukuisen ja porvarissäätyisen miehen kanssa. Kesällä 1836 Karl Marx ja Jenny von Westphalen kihlautuivat. Avioliitto kesti aina Jennyn kuolemaan asti vuonna 1881.


title: Karl Marxin elämäkerta

text: Vaihdettuaan yliopistoa Berliiniin vuonna 1836, Marx kiinnostui filosofiasta ja etenkin hegeliläisyydestä. Ensimmäisenä Berliinin vuotenaan hän opiskeli tiiviisti lakia, sillä hän pyrki edelleen tuomariksi. Marx ryhtyi kirjoittamaan teosta lakitieteen filosofiasta, mutta teos ei koskaan valmistunut. Marx kokeili siipiään kirjoittajana kirjoittaen runoja sekä romaanin "Skorpion und Felix". Saatuaan teoksen valmiiksi hän piti sitä niin huonona, että haaveet kirjailijan urasta piti hylätä. Seurauksena oli eräänlainen hermoromahdus ja lääkäri määräsi Marxin pitkäksi aikaa lepäämään maaseudulle. Saadakseen aikansa kulumaan Marx kirjoitti teoksen uskonnosta, luonnosta ja historiasta. Maaseudun rauhassa hän luki koko Hegelin tuotannon, mikä herätti hänessä kiinnostusta.


title: Karl Marxin elämäkerta

text: Isälleen Marx kirjoitti, että haluaa nyt suuntautua filosofiksi. Isää tämä ei miellyttänyt. Tuomarilla olisi turvattu virka ja palkka ja pojan piti ajatella tulevaa vaimoaan. Vuonna 1838 isä Heinrich kuoli, mutta Marx ei tullut hautajaisiin, vaan kirjoitti, että Berliinissä oli tärkeämpää tekemistä.


title: Karl Marxin elämäkerta

text: Marxin päätettyä syventyä filosofiaan oli Preussin sisäpoliittinen ilmasto muuttumassa taantumuksellisemmaksi. Yliopiston rehtoriksi tuli vuonna 1839 äärikonsevatiivinen Julius Stahl. Seuraavana vuonna Preussin kuninkaaksi tuli Fredrik Vilhelm IV ja akateemista vapautta ryhdyttiin rajoittamaan.


title: Karl Marxin elämäkerta

text: Juuri G. W. F. Hegeliltä Marx peri käsityksen dialektiikasta, joka tarkoittaa maailmanhistorian etenemistä ristiriitojen kautta. Tässä tapauksessa nuoret hegeliläiset uskoivat Preussin yhteiskunnan olevan teollisessa kehityksessään ja kehittyneine yliopistoineen senhetkisen dialektisen kehityksen huipentuma. Muutoksia kuitenkin oli vielä heidän mukaansa tulossa, sillä yhteiskunnassa oli vielä kehittymättömiä puolia kuten köyhyys, sensuuri ja uskonnollinen sorto.


title: Karl Marxin elämäkerta

text: Vuonna 1841 Marx valmistui Berliinin yliopistosta, toimittaen tohtorinväitöskirjansa "Demokritoksen ja Epikuroksen luonnonfilosofian ero" Jenan yliopistoon. Marx puolusti väitöskirjassaan skeptisyyttä, mikä oli professori F. W. von Schellingille liian radikaalia. Von Schelling oli asetettu yliopistoon kitkemään liberalismi. Jenan yliopistossa oli vapaamielinen ilmapiiri ja se myönsi Karl Marxille filosofian tohtorin arvon vuonna 1841.


title: Karl Marxin elämäkerta

text: Nuoren teologin Bruno Bauerin kanssa 1841 Marx aloitti kampanjansa oikeistohegeliläisiä ja kirkkoa vastaan. He kirjoittivat pamfletin "Tuomiopäivän pasuuna Hegelin yllä".


title: Karl Marxin elämäkerta

text: Teoksen tekijöiden paljastumisen vuoksi vuonna 1842 Marx hylkäsi yliopistollisen maailman. Hän matkusti Kölniin ja solvasi Bonnin yliopiston professoreita ”haisunäädiksi, joiden äly ei riitä kuin umpikujien löytämiseen.” Kölnissä hän vietti aikaansa Tohtorikerholla ja muissa kapakoissa, missä liikkui boheemeja ja toisinajattelijoita. Köln oli Reininmaan vaurain ja edistynein kaupunki. Kapakoissa tapaamiensa henkilöiden avulla Marx siirtyi journalismin pariin, toimittaen kohua herättänyttä "Rheinische Zeitung" -lehteä. Lehti oli tarkoitettu kilpailijaksi vanhoilliselle "Kölnische Zeitung "-lehdelle ja sai rahoittajikseen tehtailijoita ja kauppakamarin puheenjohtajan.


title: Karl Marxin elämäkerta

text: Ensimmäiset Marxin laatimat lehtikirjoitukset ilmestyivät vuonna 1842. Toimituksessa Marx ystävystyi sosialisti Moses Hessin kanssa joka levitti Marxin mainetta eteenpäin. Myöhemmin Marx ja Hess riitaantuivat. Kirjoituksillaan Marx suututti ensiksi heikkona pitämänsä liberaalin opposition. Kun lehden levikki ja maine kasvoivat, hermostuivat myös Preussin viranomaiset. Marxin kirjoituksia pidettiin nenäkkäinä ja röyhkeinä ja maapäivien puhemies von Schaper vaati Berliinin sensuuriviranomaisilta toimintaa. Lehti lakkautettiin tammikuussa 1843. Marxin mahdollisuudet toimia Saksassa oli nyt tuhottu. Nuori mies oli tullut tietoiseksi siitä, että hänen kirjoituksiaan luetaan ja että niillä on merkitystä. Marxin ystävä Arnold Ruge päätti muuttaa Ranskaan ja perustaa siellä "Deutsche–französische Jahrbücher" -nimisen julkaisun ja pyysi Marxia mukaan. Marx laittoi ehdoksi, että hänen on saatava puolisonsa mukaansa.


title: Karl Marxin elämäkerta

text: Marx saapui vaimonsa kanssa Pariisiin vuonna 1843. Vuoden 1830 vallankumouksen jälkeen Pariisiin oli asettunut monenkirjava joukko ajattelijoita. Joukossa oli utopistista kommunismia edustanut Victor Considérant, anarkisti Pierre Proudhon, monia runoilijoita ja mystikkoja. Heinäkuun monarkia oli jo horjuvalla pohjalla. Arnold Ruge perheineen, Marx ja runoilija Georg Herweg ajattelivat ensin perustaa asuinkommuunin. Marx vaimoineen yritti yhteiseloa pari viikkoa kunnes saivat tarpeekseen ja muuttivat muualle.


title: Karl Marxin elämäkerta

text: Elämä Pariisissa sujui aluksi hyvin, sillä Marx oli saanut "Rheinische Zeitungin" omistajilta palkan lisäksi tuhat taaleria ylimääräistä. Jenny Marx vietti aikaansa Pariisissa ostoskierroksilla. Ensimmäinen lapsi, tytär Jenny (Jennychen) syntyi toukokuun 1. päivä vuonna 1844. Lastenhoito ei vanhemmilta oikein sujunut ja Jenny-puoliso päätti kesäkuussa lähteä Trieriin vanhempiensa luo.


title: Karl Marxin elämäkerta

text: "Deutsch–fransösische Jahrbücher" osoittautui taloudelliseksi katastrofiksi ja sitä ilmestyi vain yksi numero. Sen merkittävin avustaja oli runoilija Heinrich Heine, joka kirjoitti lehteen artikkelin Baijerin kuningas Ludvig I:n naisseikkailuista. Poliisi takavarikoi lehdet ja Preussin hallitus määräsi, että Marx ja Heine tulee pidättää heti kun he ylittävät Saksan rajan. Arnold Ruge pelästyi, lopetti lehtensä ja jätti Marxin ilman sovittua palkkaa. Toimeentulonsa turvaamikseksi Marx lupautui kirjoittamaan "Vorvärts!"-nimiseen kommunistiseen, kahden viikon välein ilmestyneeseen lehteen. Samoihin aikoihin hän kiinnostui taloustieteestä. Kesällä 1844 hän luki kaikki käsiinsä saamat Adam Smithin, James Millin ja David Ricardon teokset. Smithiä ja Ricardoa Marx arvosti, mutta kritisoi heitä siitä, että heillä lähtökohtana on yksityisomistus, mutta he eivät selitä sitä.


title: Karl Marxin elämäkerta

text: Marx tapasi vuonna 1844 elämänmittaiseksi ystäväksi muodostuneen Friedrich Engelsin. Miehet tapasivat toisensa Café de la Régencessä ja kun kahvilan sulkemisaika tuli, pyysi Marx Engelsin luokseen jatkoille. Jatkot kestivät kymmenen vuorokautta. Engels oli saksalaisen tehtaanomistajasuvun rikas vesa. Engelsiltä Marx sai tietoa kapitalismin käytännön toimintamalleista. Engels pystyi paitsi työskentelemään sukuyrityksessään ja kirjoittamaan valtavan määrän kirjeitä ja artikkeleita myös toimimaan Marxin haamukirjoittajana. Ystävykset eivät salanneet toisiltaan mitään ja heidän kirjeenvaihtonsa on sekoitus tieteellistä pohdintaa ja koulupoikahuumoria.


title: Karl Marxin elämäkerta

text: Ranskan kuningas Ludvig Filip tapasi 7. tammikuuta 1845 Preussin suurlähettilään Alexander von Humboldtin. Humboldt vaati Ranskan hallitusta toimiin "Vorvärts!"-lehteä vastaan. Lehti lakkautettiin ja Ranskan sisäministeriö päätti karkottaa Marxin maasta.


title: Karl Marxin elämäkerta

text: Ainoa mannereurooppalainen maa, johon Marx saattoi muuttaa, oli Belgia. Kaikki emigrantit joutuivat kirjeellä lupaamaan kuningas Leopold I:lle että käyttäytyvät maassa hyvin. Niin lupasi myös Marx. Maanpakoon asettui myös Jenny-puolison veli Edgar von Westfalen, upseeri ja elinikäinen ystävä Josef Weydemeyer, joukko puolalaisia sosialisteja, Moses Hess sekä Friedrich Engels. Jenny Marx ja tytär saapuivat myös Brysseliin ja mukana oli myös kotiapulainen Helene Demuth. Jenny odotti nyt toista lastaan. Talous oli kerrankin hyvällä tolalla, sillä Marx oli saanut 1 500 frangia tekijänpalkkioita juuri ennen karkotusta.


title: Karl Marxin elämäkerta

text: Vuonna 1845 Marx ja Engels vierailivat Englannissa tutustumassa paitsi Lontoon erinomaisiin kirjastoihin, myös ottamassa selvää maailman ensimmäisestä työväenliikkeestä, chartisteista. Palattuaan Belgiaan Marx ryhtyi kirjoitustyöhön ja Engels agitoi Brysselin sosialisteja liittoutumaan.


title: Karl Marxin elämäkerta

text: Brysselissä Marx ja Engels kirjoittivat yhdessä arvostelua hegeliläisyyttä vastaan, kymmeniä väittelykirjoituksia niin konservatiiveista, ranskalaisista sosialisteista kuin liberalisteistakin. Erään kerran kaksikko päätti kirjoittaa aluksi pelkän artikkelin Marxin entistä toveria, Baueria ja tämän veljiä sekä heidän kumppaneitaan vastaan. Molemmat saivat urakakseen parikymmentä sivua, minkä Engels riipaisi hetkessä, mutta kuuli vasta kuukausia myöhemmin Marxin uutiset artikkelin tiimoilta: se oli kasvanut kolmensadan sivun laajuiseksi ja entinen nimi "Kriittisen kritiikin kritiikki" oli muuttunut alaotsikoksi uudelle teokselle "Pyhä perhe".


title: Karl Marxin elämäkerta

text: Ranskassa ollessaan Marx ja Engels olivat liittyneet saksalaisten maanpakolaisten perustamaan ”Oikeamielisten liittoon” joka Marxin vaikutuksesta muutti nimensä Kommunistien liitoksi vuonna 1847. Vanhan Oikeamielisten liiton tunnus ”kaikki ihmiset ovat veljiä” korvattiin tunnuksella ”kaikkien maiden proletaarit, liittykää yhteen”.


title: Karl Marxin elämäkerta

text: Marxin ja Engelsin kuuluisin yhteinen työ, "Kommunistisen puolueen manifesti" kirjoitettiin Brysselissä Kommunistien liiton julistukseksi ja julkaistiin ”Euroopan hulluna vuonna” 1848. Teos kuuluu kaikkien aikojen luetuimpiin ihmiskunnan historiassa. Jälkisanoissaan Marx julistaa että ”"Porvariston tuho ja proletariaatin nousu ovat molemmat yhtä väistämättömiä ilmiöitä"”. Alun perin se oli Engelsin versiona yhtämittaista ”kysymys–vastaus”-litaniaa, mutta vaikka hänenkin jälkensä näkyi lopullisessa versiossa, latomoon saapuva teksti oli kokonaisuudessaan Marxin kynästä syntynyt, ja hän olikin kirjoittanut sitä Kommunistiliiton painostuksen alla yötä päivää.


title: Karl Marxin elämäkerta

text: "Kommunistisen puolueen manifesti" ilmestyi saksaksi 24. helmikuuta vuonna 1848. Teos ladottiin Lontoossa. Kun ensimmäistä erää haettiin painosta, saatiin kuohuttavia uutisia. Ranskassa oli puhjennut vallankumous ja pääministeri François Guizot oli eronnut virastaan. Seuraavana päivänä kuningas Ludvig Filip luopui vallasta.


title: Karl Marxin elämäkerta

text: Ranskan vallankumous huolestutti Belgian hallituksen. Maaliskuun 3. päivänä 1848 Marx sai itsensä Leopold I:n allekirjoittaman maastakarkotusmääräyksen. Aikaa poistumiseen olisi vain vuorokausi. Marx oli pakkaamassa tavaroitaan, kun poliisi tunkeutui asuntoon ja pidätti hänet. Pidätyksen syyksi ilmoitettiin, että Marx oli maassa ilman passia. Selittelyt eivät auttaneet ja Marx laitettiin putkaan, missä aggressiivinen vanki yritti koko pidätyksen ajan hakata Marxin. Jenny-puoliso yritti hätääntyneenä etsiä asianajajaa joka voisi auttaa miestään. Myös Jenny joutui pidätetyksi, häntä syytettiin irtolaisuudesta ja joutui selliin, joka oli täynnä prostituoituja. Seuraavana päivänä Marxit vapautettiin ja virkavalta saattoi heidät Ranskan rajalle. Karl Marx oli muutenkin aikonut siirtyä Ranskaan, sillä maan uuden hallituksen ministeri, Ferdinand Flocon, oli kutsunut hänet takaisin Ranskaan.


title: Karl Marxin elämäkerta

text: Karl ja Jenny Marx olivat perillä Pariisissa 5. päivänä maaliskuuta 1848 ja Engels saapui Pariisiin 21. päivä maaliskuuta. Miehet laativat heti lentolehtisen "Kommunistisen puolueen vaatimukset Saksassa." Se julkaisiin pian myös Berliinissä, Trierissä ja Düsseldorfissa. Sen tarkoituksena oli rohkaista porvaristoa kapinoimaan, sillä Marx tiesi, että Saksan työväenluokka oli vielä melko pieni. Lehtisessä vaadittiin muun muassa progressiivista verotusta ja kansallista pankkia.


title: Karl Marxin elämäkerta

text: Kölnissä oli tekeillä uusi sanomalehti "Neue Rheinische Zeitung". Sen päätoimittajaksi haluttiin Karl Marx. Marxien perhe muutti Kölniin huhtikuussa 1848. Viranomaisille Marx ilmoitti että tarkoituksena on kirjoittaa kirja taloustieteestä ja anoi vuonna 1845 menettämäänsä Preussin kansalaisuutta takaisin. Pyyntöön ei suostuttu.


title: Karl Marxin elämäkerta

text: Vallankumousaikaa 1848–1849 on kuvailtu "Euroopan hulluksi vuodeksi". Karl Marx oli vuoden aikana mukana monessa poliittisessa hankkeessa. Marx ajoi eteenpäin hyvinkin ristiriitaista poliittista agendaa. Hänen mukaansa työläisten piti nyt äänestää porvareita, koska he olivat tehneet vallankumouksen. Samalla hän korosti työläisille, että proletariaatti ja porvaristo eivät voi elää yhdessä. Marx kävi myös merkilliseen taisteluun Kölnin suosituinta sosialistia ja Kölnin työväenyhdistyksen puheenjohtaja Andreas Gottschalkia vastaan. Gottschalk oli saanut mainetta lääkärinä, joka hoiti köyhiä ilmaiseksi. Marxin lehden levikki oli 5 000 kappaletta ja Gottschalkin yhdistyksessä oli 8 000 jäsentä. Marxin mielestä Gottschalk hajotti porvariston ja sosialistien yhteisrintaman ja että tämä muka kannatti perustuslaillista monarkiaa. Marx julisti, että Saksasta tuli tehdä heti tasavalta. Lopulta Gottschalk erosi työväenyhdistyksen ja kommunistiliiton johdosta.


title: Karl Marxin elämäkerta

text: Marx yritti esiintyä maltillisena uudistajana, mutta se ei vakuuttanut viranomaisia. Hänet pidätettiin 7. heinäkuuta 1848 syytettynä ylimmän yleisen syyttäjän halveksimisesta. Poliisit tutkivat lehden toimituksen. Marx pidätettiin uudelleen kahden viikon kuluttua. Preussin hallitus kaatui 8. elokuuta 1848 ja Marx luuli tilanteen helpottuneen. Syyskuun 25. Kölnissä astui voimaan sotatilalaki ja varuskunnan johtaja lakkautti välittömästi "Neue Rheinische Zeitungin"


title: Karl Marxin elämäkerta

text: Sotatilalaki kumottiin 12. lokakuuta vuonna 1848 ja "Neue Rheinische Zeitung" jatkoi ilmestymistään. Marx valittiin Kölnin työväenyhdistyksen puheenjohtajaksi 22. lokakuuta 1848. Friedrich Engels oli etsintäkuulutettuna ja kierteli ympäri Eurooppaa. Vuoden lopussa Marx mietti mitä uusi vuosi tuo tullessaan? Työväenluokan kapina oli kukistettu kaikkialla: Ranskassa, Englannissa ja Saksassa.


title: Karl Marxin elämäkerta

text: Kun etsintäkuulutus oli mitätöity, Engels palasi maanpakolaisuudesta. Engels oli kierrellyt ympäri Ranskaa ja Sveitsiä viinejä maistellen, sikareja poltellen ja naisia naurattaen. Herrat saivat helmikuun alussa 1849 syytteen yleisen syyttäjän kunnian loukkaamisesta. Marx puolusti itseään oikeudessa niin taitavasti, että kun lopetti puheensa, suosionosoitukset täyttivät oikeussalin. Syytteet kumottiin. Kuitenkin jo 8. helmikuuta Marx oli jälleen syytettynä. Tällä kertaa kapinaan yllyttämisestä. Syyte perustui Marxin johtaman työväenkomitean julistukseen, jonka mukaan "veron pakko-ottoa on vastustettava kaikkialla kaikin tavoin". Marx myönsi syytteen osittain, mutta lautamiehet vapauttivat hänet, sillä heidän mukaansa hänellä oli perustuslaillinen oikeus esittää asiansa. Kölnin varuskunnan komentaja, sattumalta myös nimeltään Friedrich Engels, esitti, että entistä rääväsuisempi Marx oli karkotettava Saksasta. Hän lähetti kaksi aliupseeria Marxin kotiin uhkailemaan häntä. Toukokuun 16. 1849 viranomaiset nostivat "Neue Rheinische Zeitungin" preussilaisia toimittajia vastaan syytteen ja esittivät, että ei-preussilaiset karkotetaan. Marx tajusi, että hänellä ei ole enää toimintamahdollisuuksia Saksassa.


title: Karl Marxin elämäkerta

text: Marx saapui väärän henkilöllisyyden turvin Pariisiin ja huomasi, että tilanne oli sielläkin kiristymässä. Louis Napoleon oli nousemassa valtaan. Neljättä lastaan odottanut Jenny saapui Pariisiin heinäkuun alussa vuonna 1849. Marx sai melko pian sisäministeriöstä karkotusmääräyksen. Jennylle myönnettiin lisäaikaa. Saksaan ja Belgiaan ei ollut pääsyä ja Sveitsi epäsi maahanpääsyn. Ainoa vaihtoehto oli Iso-Britannia. 27. elokuuta 1849 Doverin satamassa viranomaisille ilmoitettiin maihinnousseeksi Charles Marx, "oman ilmoituksensa mukaan filosofi".


title: Karl Marxin elämäkerta

text: Kun Marx saapui Lontooseen, kaupunki eli voimakasta kasvukautta. Vuosien 1841–1841 välisenä aikana se sai 300 000 uutta asukasta. Niiden joukossa oli tuhansia poliittisia pakolaisia. Erot yhteiskuntaluokkien välillä olivat jyrkät: Piccadillyn ja Mayfairin alueilla oli upeita palatseja, mutta niitä ympäröivät laajat slummialueet.


title: Karl Marxin elämäkerta

text: Marx ei tuhlannut aikaansa uuden kotipaikkansa nähtävyyksien tutkimiseen. Hän perusti uuden Kommunistiliiton Saksalaisten työläisten sivistysliiton tiloihin. Marxia vaivasivat raha- ja perhehuolet. Raskaana ollut Jenny Marx saapui Lontooseen syyskuun 17. päivä 1849. Perheessä oli nyt kolme lasta: Jennychen, Laura ja Edgar. Neljäs lapsi, joka oli poika syntyi 3. marraskuuta ja sai nimekseen Heinrich Guido. Marx esitti ystävilleen reipasta, mutta taloushuolet painoivat häntä. Asunnon vuokra Anderson Streetillä oli kuusi puntaa kuussa, mikä oli enemmän kuin hänellä oli rahaa. Engels saapui Lontooseen marraskuun 12. päivä vuonna 1849.


title: Karl Marxin elämäkerta

text: Marxin perheen taloustilanne kurjistui ja he joutuivat muuttamaan tilapäisasuntoon Sohoon. Jenny oli sairas ja jälleen raskaana. Koko kesän 1850 perhe odotti lopullista taloudellista romahdusta. Elokuussa Jenny matkusti Hollantiin Karlin enon Lion Philipsin luo. Marxin eno oli Philips-yhtiön perustaja. Karl pohti vakavasti perheen muuttoa Yhdysvaltoihin, mutta laivalippuihin ei ollut varaa. Engels pelasti ystävänsä perheen menemällä työhön perheyritykseensä Ernen & Engels Manchesterin konttoriin. Hän pysyi työssään seuraavat kaksikymmentä vuotta. Tekemällä pieniä kavalluksia yhtiön kassasta hän saattoi avustaa ystävänsä perhettä.


title: Karl Marxin elämäkerta

text: Loppuvuodesta 1850, puolen vuoden asuntokurjuuden jälkeen Marxin perhe löysi asunnon Dean Streetiltä. Asunnossa oli kaksi huonetta ja se oli kävelymatkan päässä British Museumista. Marx oli loputtoman väsynyt järjestöelämässä toimimiseen, sillä työväenjärjestöt ja -komiteat eivät saaneet riitelyn ohella mitään järkevää aikaiseksi. Häntä alkoi kiinnostaa kirjoittaminen. Marxin tarkoituksena oli kirjoittaa suurteos taloustieteestä, jonka piti olla ”miekka joka ilmestyessään olisi aikojen loppuun saakka alamaailman seiväs kapitalistien ja porvarien sydämessä”. Perhe-elämässä tapahtui juuri ennen muuttoa tragedia: Lontoossa syntynyt Heinrich-poika kuoli yllättäen.


title: Karl Marxin elämäkerta

text: Preussin viranomaiset olivat yhä kiinnostuneita Marxin elämästä ja muuan preussilainen poliisivakooja pääsi jopa hänen luokseen vierailulle. Hän kirjoitti eloisan kuvauksen työnantajalleen: ”Kaikesta näki, että siinä asunnossa piti majaa boheemi intellektuelli... Marx laiskottelee päiväkaudet... paiskii sen jälkeen töitä päiväkaudet yhteen menoon... nukkumaanmeno- tai heräämisaikoja ei perheessä tunneta.” Perheen taloustilanne pysyi edelleen heikkona ja epäillään, että vuonna 1851 syntyneen Franziska-tyttären vei hautaan seuraavana vuonna suoranainen kurjuus. Vuosien 1850–1857 välisenä aikana Engelsille lähetetyt kirjeet kertovat jatkuvasta ahdingosta: leipurit, lihakauppiaat ja veroviranomaiset ovat jatkuvasti pyytämässä myöhästyneiden maksujen suorittamista ja ulosottomies vierailee perheessä.


title: Karl Marxin elämäkerta

text: Pääoman ensimmäisen versio ilmestyi vuonna 1859 ja sai nimekseen "Hahmotelmia poliittisen taloustieteen kritiikiksi". Marx oli lupaillut teosta ilmestyväksi jo vuodesta 1845 alkaen. Ystävät ja työväenliikkeen uranuurtajat latasivat teokseen valtavia odotuksia. Teos oli suunniteltu kuusiosaiseksi. Marx olisi halunnut julkaista teoksensa erillisinä niteinä ja ensimmäisen osan, joka käsittelisi pääomia ja lainoja pitäisi ilmestyä toukokuussa 1858, seuraavan kesäkuussa ja niin edelleen. Kireäksi suunniteltu aikataulu aiheutti terveyden heikkenemisen ja kirjeissään Engelsille Marx valittelee sappi- ja maksakipuja. Engels suhtautui valituksiin tyynesti, todeten ystävänsä keksivän erilaisia syitä vältelläkseen kirjoittamista. Marraskuussa 1858 saksalainen kustantaja tiedusteli mahtoiko käsikirjoitusta olla olemassakaan, joulukuussa Jenny-puoliso osallistui puhtaaksikirjoittamiseen, sillä Karl sairasteli. Tammikuussa 1859 oltiin siinä vaiheessa, että käsikirjoitus olisi voitu postittaa, mutta Marxin perheellä ei ollut siihen varaa. Apuun riensi Engels, joka maksoi postittamiseen vaaditut kaksi puntaa.


title: Karl Marxin elämäkerta

text: Postittaessaan käsikirjoitusta Engels kuuli Marxilta tunnustuksen: teos ei käsittele pääomaa lainkaan. Lausahdus oli pettymys paitsi Engelsille, mutta myös monille hänen ihailijoistaan. Wilhelm Liebknecht totesi, että kirja oli ollut hänen elämänsä suurin pettymys. Kirjaa ei mainostettu missään eikä juuri kukaan ottanut sitä edes arvosteltavaksi. Marx lupasi ryhtyä työskentelemään teoksen jatkon kanssa ja valmista piti olla jouluksi 1859.


title: Karl Marxin elämäkerta

text: Omasta mielestään Marx löysi tärkeämpää tekemistä. Hän sai itselleen suurta huvia polemiikillaan Bernin yliopiston luonnontieteen professori Karl Vogtia vastaan. Muuan kirjailija oli kertonut Marxille, että Vogt otti salaa raha-avustuksia Ranskan keisari Napoleon III:lta. Marx syötti juorun ensin emigranttilehtimies Elard Biskampille joka julkaisi sen heti Lontoon saksalaisessa sanomalehdessä. Vogt vastasi nostamalla oikeusjutun sanomalehteä vastaan ja voitti. Jutun aikana oli tullut Marxin nimi esiin. Nyt Vogt päätti kostaa myös Marxille, herjaten tätä ”vallankumoushuijariksi”. Wogt oli kirjoittanut Marxia herjaavan kirjan ja lehtiartikkelin joka ilmestyi berliiniläisessä "National–Zeitungissa". Marx nosti heti syytteen lehteä vastaan ja palkkasi asianajajan joka maksoi hänelle kaksi puntaa. Se romutti Marxin talouden ja taas oli käännyttävä Engelsin puoleen. Oikeudenkäynnin lopputuloksena oli, että lehtikirjoittelu oli ollut lain sallimissa rajoissa. Nyt tuli löytää uusi keino kostoon. Marx kirjoitti yli 400 liuskaa herjoja Vogtista joka oli Marxin mukaan ”Kirpputorilta hankittu Cicero, pullea sammakko, haisunäätä, hotellin hikikourainen potantyhjentäjä...”. Marx kustansi teoksensa ystäviltään keräämillään rahoilla ja teos "Herr Vogt "ilmestyi joulukuussa 1860. Teosta ei käsitelty julkisuudessa ja koko jupakka oli pelkkää ajan ja vaivan hukkaa.


title: Karl Marxin elämäkerta

text: Verukkeita kirjoitustyön lykkäämiselle tuntui löytyvän aina vain lisää. Preussin kuningas Vilhelm I oli vuonna 1861 tapahtuneen valtaantulonsa yhteydessä armahtaa kaikki poliittisista syistä maastakarkotetut.Ferdinand Lassalle lähetti Marxille kutsun tulla Preussiin tekemään uutta "Neue Rheinische Zeitungin" kaltaista lehteä. Marx epäili suunnitelman mielekkyyttä, mutta lähti Berliiniin koska lehti rahoitettaisiin 300 000 taalerin summalla, jonka muuan kreivitär oli testamentannut. Marx saapui Berliiniin ja Lassalle kestitsi häntä kuukauden. Marx tympääntyi vierailuunsa eikä tilannetta parantanut hänelle seuraneidiksi valittu kirjallisuuskriitikko Ludmila Assing, joka oli Marxin mukaan ”kenties rumin nainen, minkä olen eläissäni nähnyt.” Preussin kansalaisuuden palautuskin epäonnistui: Marx oli viranomaisten mukaan luopunut kansalaisuudestaan vapaaehtoisesti, joten häntä ei voinut armahtaa. Lopullinen syy kotiinpaluuseen oli se, että Marx huomasi düsseldorfilaisten kommunistien olleen oikeassa Lassallen suhteen: Lassalle oli toivottoman narsistinen ja suuruudenhullu. Kotimatkallaan hän poikkesi Trierissä äitinsä luona joka mitätöi poikansa velkoja ja sai enoltaan 160 puntaa avustusta.


title: Karl Marxin elämäkerta

text: Taloustilanne perheessä säilyi lohduttomana. Tyttöjen koulumaksuihin ja Jenny-puolison lääkärimaksuihin meni heti 40 puntaa. Vuokraisäntä peri myöhästyneitä vuokria ja kodin tarvikkeita vietiin panttilainaamoon aina lasten vaatteita myöten. Jennychen oireili psykosomaattisesti. Marxin perheen lapset eivät päässeet katsomaan ystäviensä kanssa maailmannäyttelyä kesällä 1862, sillä lippuihin ei ollut varaa. Kaikeksi onnettomuudeksi Ferdinand Lassalle tuli vierailulle. Lassalle vaati ja sai vieraanvaraisuutta syöden ja juoden hyvin sekä luennoimalla omasta hyvyydestään. Lassallen oli pakko nähdä isäntäperheensä kurja tilanne, mutta ei auttanut heitä mitenkään. Sen sijaan hän vaati Marxeja luovuttamaan jommankumman tyttäristään seuraneidikseen. Engelsille Marx kirjoitti että ”Lassalle vie kaiken aikani”. Vasta lähtiessään Lassalle tarjoutui auttamaan Marxin perhettä lainaamalla heille 15 puntaa. Engelsin hän vaati takaajaksi ja pommitti tätä myöhemmin jatkuvilla maksuvaateillaan.


title: Karl Marxin elämäkerta

text: Kiusallisen vieraan poistuttua kirjoitustyö lähti viimeinkin käyntiin. Taloudellinen tilanne pysyi huonona ja Marx haki työtä rautateiltä kirjurina. Hänet hylättiin epäselvän käsialan takia. Vuosien 1861–1863 välisenä aikana Marx sai kirjoitettua tuhatviisisataa liuskaa muistiinpanoja. Monta päivää kului British Museumin lukusaleissa lähdeteosten parissa. Moni aiemmin ylitsepääsemätön ongelma tuntui nyt ratkenneen, myös kysymys maanvuokrasta ja maatyön arvosta. Kirjoitustyö eteni siitäkin huolimatta, että Marx sairasteli tavanomaisia sairauksiaan, hammassärkyä, paiseita ja reumatismia. Lääkäri määräsi hänet kylpylään lepäämään ja siellä vaivasi kivulias maksa. Vuonna 1867 oli viimein valmista. Työnimi ”Hahmotelmia poliittisen taloustieteen kritiikiksi, osa II” hylättiin. Marxin kirjeenvaihtokaveri, hannoverilainen professori Ludwig Kugelmann ehdotti iskevää lyhyttä nimeä "Das Kapital", "Pääoma", joka kuulosti kirjoittajankin mielestä hyvältä.


title: Karl Marxin elämäkerta

text: Engels sai huhtikuussa 1867 Marxilta kirjeen, että nyt kauan odotettu teos on valmis. Rahattomuus oli ongelmana tälläkin kertaa. Engels lähetti ystävälleen 40 puntaa ja Marx lähti Hampuriin viemään käsikirjoitusta kustantamoon. Elokuun 16. päivänä teoksen korjausvedokset tulivat painosta. Ensipainos oli tuhat kappaletta, ja palkkio pieni. Teosta moitittiin sen ilmestyessä vaikeaselkoiseksi. Arvostelussaan "Saturday Review" totesi että kirjoittajan käsitykset asioista ovat vahingollisia, mutta ”hänen logiikkaansa ei ole syytä epäillä”. "Contemporary Review" kiinnitti arvosteluissaan huomionsa lähes pelkästään kirjoittajan saksalaisuuteen, mutta kiitteli inhimillistä lähtökohtaa.


title: Karl Marxin elämäkerta

text: Marraskuussa 1863 tuli Trieristä sähke, että Marxin äiti, Henriette Marx oli kuollut. Velkojen maksun jälkeen äidin perintöä jäi jäljelle sata puntaa. Rahat päätettiin käyttää paremman asunnon hankkimiseen ja Marxit vuokrasivat kartanotyyppisen talon Maitland Park Roadilta, osoitteesta Moderna Villas 1. Talo oli juuri sellainen, joita ajan menestyneet lääkärit ja lakimiehet hankkivat. Sen vuosivuokra oli 60 puntaa, eli aivan liian paljon Marxin perheen talouteen nähden. Vuoden 1864 toukokuussa Marxin vanha ystävä Wilhelm ”Lupus” Wolf kuoli ja testamenttasi koko omaisuutensa Karl Marxille. Kuolinpesän velkojen ja hautajaiskulujen jälkeen Marx sai 820 puntaa, mikä oli enemmän rahaa kuin hän oli elämässään ansainnut. Tämän johdosta "Pääoman" ensimmäinen osa on omistettu Wilhelm Wolfille. Rahoilla hankittiin elämään laatua: uusia huonekaluja, tyttärille lemmikkieläimiä ja perhe lähti rantalomalle. Tyttäret Jennychen ja Laura saivat pitää ystävilleen tanssiaiset. Marxista oli hyvää vauhtia tulossa herrasmies.


title: Karl Marxin elämäkerta

text: Jatko-osien kirjoittamiseen Marx ryhtyi heti vuoden 1868 alussa. Terveys kuitenkin petti ja Marx oli työkyvytön. Hän kirjoitti Engelsille kärsivänsä kivuliaista vyöruusuhaavoista, jotka valuivat verta. Vointi parani tilapäisesti maaliskuussa, mutta valtava päänsärky teki hänet vuoteenomaksi. Marx pohti perheen muuttoa Sveitsiin, sillä siellä olisivat elinkustannukset halvemmat. Lontoon etuina olivat kuitenkin British Museumin kirjasto ja toiminta Internationaalin liittoneuvostossa. Genevessä oli lisäksi vaarana törmätä venäläiseen anarkistiin Mihail Bakuniniin.


title: Karl Marxin elämäkerta

text: Vuonna 1864 Ranskan ja Englannin työväenjärjestöt perustivat "Työväen Internationaalin", josta oli tarkoitus tulla maailmanlaajuinen työläisliikkeitä yhdistävä organisaatio. Marx valittiin järjestön liittoneuvostoon ja hän toimi aktiivisesti järjestön johtotehtävissä. Nykyään tämä internationaali nähdään niin sanottuna ensimmäisenä internationaalina. Bakunin ja hänen rakastajattarensa ruhtinatar Obolenski saapuivat Sveitsiin vuonna 1867. He huomasivat, että Internationaalista oli tulossa poliittinen tekijä. Bakunin yritti kaapata Internationaalin itselleen, mutta Marx ja muut liittoneuvostolaiset saivat hankkeen torjutuksi. Internationaalin Sveitsin kokouksessa sovittiin, että uusi kokous pidettäisiin heti seuraavana vuonna Pariisissa, mutta kesällä puhjennut Saksan–Ranskan sota teki suunnitelman tyhjäksi.


title: Karl Marxin elämäkerta

text: Sota oli tilanne, jota Internationaali oli tavallaan etsinyt ja odottanut. Marx esitti, että Internationaalin tuli antaa julkilausuma sodasta. Julkilausuma annettiin. Sen mukaan sota tulisi raunioittamaan Saksan ja Ranskan ja olevan loppu Marxin kovasti halveksimalle Napoleon III:n valtakaudelle. Lisäksi varoitettiin Saksan työläisiä siitä, että nämä eivät saa antaa sodasta tulla muuta kuin puolustussotaa Ranskan aggressiota vastaan. Marx uskoikin, että Saksan työläiset lähettävät Ranskan työläisille veljellisiä tervehdyksiä rauhan puolesta. Marxin julistus herätti ihailua ja John Stuart Mill lähetti sähkeen, jossa onnitteli Marxia.


title: Karl Marxin elämäkerta

text: Marx vietti sotatapahtumia seuratessaan unettomia öitä. Hän pohti ja punnitsi eri vaihtoehtoja: Ranskan voittaessa vallankumous tulisi viivästymään, toisaalta voitto heikentäisi hänen mukaansa myös Otto von Bismarckia. Jenny-puoliso taas inhosi Ranskaa ja halusi sen saavan kunnolla selkäänsä.


title: Karl Marxin elämäkerta

text: Ranskan kolmatta tasavaltaa Marx tervehti ilolla, mutta peläten kuitenkin sen johtavan taantumukseen. Työläisiä hän ei kannustanut vallankumoukseen, sillä sotatilan vallitessa pelkäsi sen johtavan kaaokseen. Kuultuaan Pariisin kommuunista Marx lähetti ensin Internationaalin Ranskan osastolle moitekirjeen tapahtumista. Myöhemmin Marx lähetti lehtiin uuden kirjeen, jossa väitti moitekirjettä väärennökseksi. Maaliskuun 28. päivänä 1871 pidettiin Lontoossa Internationaalin kokous, jossa päätettiin lähettää Pariisin kommuunille onnittelusähke. Marx vitkutteli ja vitkutteli kirjoittamisen kanssa sai sen valmiiksi vasta 30. toukokuuta 1871, kun tasavallan joukot jo olivat valtaamassa Pariisia takaisin. Marx sairasteli, eikä itsekään oikein tiennyt miten suhtautua Pariisin kommuuniin.


title: Karl Marxin elämäkerta

text: Sähke paisui 52-sivuiseksi. Marx käyttää inhoamistaan henkilöistä jälleen erittäin värikästä kieltä. Ranskan ulkoministeri Jules Favre asuu ”jalkavaimonsa kanssa joka on Algeriassa asuvan juopon vaimo” ja presidentti Adolphe Thiers on ”hirviö ja kääpiö, pikkurikosten mestari, hirviöapina”. 52-sivuiseksi paisunut sähke sai nimen "Sisällissota Ranskassa" ja aiheutti kärjekkäällä tekstillään sen, että kaksi Internationaalin jäsentä erosi siitä. Teos oli pienoinen myyntimenestys ja se käännettiin myös ranskaksi.


title: Karl Marxin elämäkerta

text: Internationaali päätyi viimein hajaannukseen Pariisin kommuunin epäonnistuttua 1871 ja monen sen jäsenen siirtyessä Haagin kongressissa 2. syyskuuta 1872 venäläisen anarkistin Mihail Bakuninin leiriin. Bakunin oli horjuttanut ja hajottanut toiminnallaan Internationaalia jo useita vuosia. Hänellä oli ollut oma Sosialistisen demokratian liittonsa jonka oli luvannut hajottaa jos pääsee jäseneksi Internationaaliin. Sitä hän ei kuitenkaan ollut lupauksistaan huolimatta tehnyt. Hän ryhtyi lähettelemään kirjeitä Espanjan ja Italian järjestöille, joissa kirjoitti harhaisia näkemyksiään Saksan ja Venäjän juutalaisten salaliitosta, joka pitää Marxia messiaana. Hänen mukaansa vain latinalainen rotu tekisi tämän tyhjäksi.


title: Karl Marxin elämäkerta

text: Bakunin päätti olla saapumatta Haagiin. Sen sijaan hän lähetti sinne kannattajiaan, joille oli antanut ohjeeksi marssia ulos aina kun kokouksessa kannatettaisiin Marxia. Osapuolet riitelivät kolme vuorokautta ja keskusteluissa mentiin henkilökohtaisuuksiin asti. Osa poistui paikalta kesken jäämättä äänestyksiin. Bakuninin kannattajat jäivät alakynteen. Lopussa Engels ehdotti, että internationaali siirtää päämajansa New Yorkiin. Ehdotus meni läpi. Tämä oli internationaalille kuolinisku. Marx halusi irrottautua internationaalista sillä katsoi sen vievän liikaa aikaa kirjoitustyöltään. Marxin poistuttua näyttämöltä Internationaali kuihtui hiljalleen pois.


title: Karl Marxin elämäkerta

text: Myöskään englantilainen ammattiyhdistysliikkeen voimaan luottava sosialistinen liike ei panostanut loppuvaiheessa enää tarpeeksi internationaaliin, jotta se olisi voinut pysyä pystyssä.


title: Karl Marxin elämäkerta

text: Krooninen rahapula poistui Marxin perheestä vuonna 1870 kun Engels sai myytyä perheyrityksensä. Hän ryhtyi avustamaan ystävänsä perhettä 350 punnalla vuodessa. Vanhimmat tyttäret Jennychen ja Laura olivat menneet naimisiin vanhempiensa suruksi ranskalaisten miesten kanssa. Kolmas tytär, Eleanor, ryhtyi 17-vuotiaana vanhempiensa kauhuksi seurustelemaan ranskalaisen kanssa. Eleanor sai opettajan paikan Brightonista toukokuussa 1873, mutta koki hermoromahduksen ja palasi syyskuussa takaisin kotiin. Seurustelu oli loppunut.


title: Karl Marxin elämäkerta

text: Isän ja tyttären sairastelut olivat kovin samankaltaisia. Kumpikin valitti unettomuutta ja päänsärkyä ja huokailivat, että tulevat sairaiksi omista ajatuksistaan. Isänsä esimerkkiä noudattaen Eleanor ryhtyi hermojaan rauhoittaakseen ketjupolttajaksi. Sekä isä että tytär lähetettiin Harrogateen vesiparantolaan toipumaan vaivoistaan.


title: Karl Marxin elämäkerta

text: Vuonna 1874 Karl Marx anoi Ison-Britannian kansalaisuutta. Anomus hylättiin. Syyksi oli merkitty ”agitaattori, kommunististen aatteiden esitaistelija”. Marx oli anomuksen aikana Böömissä Karlsbadin kylpylässä yhdessä Eleanor-tyttärensä kanssa hoidattamassa sairauksiaan.


title: Karl Marxin elämäkerta

text: Kun kaksi tyttäristä oli naimisissa ja omissa talouksissaan, Marx muutti perheineen vuonna 1875 pienempään asuntoon. Siellä hän ryhtyi elämään rauhallista ja porvarillista elämää, johon kuuluivat herääminen varhain aamulla, sanomalehtien lukeminen ja päiväkävelyt. Pubikierrokset olivat taaksejäänyttä elämää. Hän vastaanotti vieraita ja oli mitä vieraanvaraisin isäntä. Vastustajiaan hän ei enää jaksanut herjata todeten vanhuuden tuoneen viisauden. Vuonna 1880 Marx huolestui toden teolla Jenny-puolisonsa terveydestä. Lääkäri uskoi terveyden palaavan kylpylämatkalla. Kylpylämatkan jälkeen Jenny Marx uskoi vointinsa parantuneen niin, että matkusti Karlin kanssa Ranskaan tervehtimään Jennycheniä ja tämän tytärtä. Pian kotiin tulonsa jälkeen Jennyn kunto romahti ja hän kuoli 2. joulukuuta 1881.


title: Karl Marxin elämäkerta

text: Jennyn elämän viimeisten päivien aikana hän ei saanut tavata Karlia lainkaan. Karl oli sairastunut keuhkopussintulehdukseen ja laitettu karanteeniin erilliseen huoneeseen, mistä ei ollut lupa poistua. Lääkäri kielsi häneltä osallistumisen vaimon hautajaisiin. Marx kärsi unettomuudesta ja kustantajan tiedustellessa "Pääoman" jatko-osaa lääkäri kielsi häneltä myös kirjoittamisen. Eleanor-tyttären terveys huolestutti Marxia ja lääkäri määräsi isän ja tyttären matkustamaan yhdessä ottamaan aurinkoa Isle of Wrightin saarelle. Kävi kuitenkin niin, että Marxien saavuttua saarelle siellä alkoivat kaatosateet ja lämpötila kävi välillä pakkasen puolella. Tämä pahensi Karlin keuhkokatarria ja bronkiittia. Eleanorin mielenterveyden tila huonontui. Hän ei syönyt eikä nukkunut ja sai puhumattomuuskohtauksia. Hänelle oli tullut pakkomielle näyttelemisestä; hän ei söisi mitään ennen kuin pääsisi teatterin lavalle. Isä tuumi, että tyttärelle ei tee hyvää olla hänen seuraneitinään vaan hänen täytyy päästä toteuttamaan haaveitaan.


title: Karl Marxin elämäkerta

text: Marx lähti parantelemaan vaivojaan eri kylpylöihin. Vuoden 1882 aikana hän ehti olla Algeriassa, Monte Carlossa, Vevyssä ja Argenteuilissa. Lokakuussa 1882 hän saapui Lontooseen, mutta lähti välittömästi huonoa säätä pakoon Isle of Wrightille. Hän viipyi siellä tammikuuhun 1883. 5. tammikuuta 1883 Marx sai kirjeen, että Jennychen oli kuolemaisillaan syöpään. Murheellinen Marx totesi, että ei voi enää auttaa tytärtään. Hänen oma terveytensä oli romahtamaisillaan, hänellä oli yskänkohtauksia jotka olivat tukehduttaa hänet, kurkku ja keuhkoputket olivat tulehtuneet ja nukkuminen oli vaikeaa yöhikoilun takia. Lääkkeenä hän nautti maitoa jota terästi brandyllä. Engels vieraili Marxin luona 14. maaliskuuta 1883 ja luuli saapuessaan tämän nukkuvan nojatuolissaan. Katsoessaan tarkemmin Engels totesi elinikäisen ystävänsä kuolleen.


title: Karl Marxin elämäkerta

text: Karl Marx avioitui Jenny von Westphalenin kanssa, joka oli preussilaisen paronin hyvän koulutuksen saanut tytär. Heidät vihittiin 19. kesäkuuta 1843 Bad Kreuznachin Pauluskirchessä. Perheeseen syntyi seitsemän lasta, mutta köyhien olojen vuoksi vain kolme heistä eli aikuiseksi. Marxin tärkein tulolähde oli avustus Friedrich Engelsiltä, jolla oli vakituisia tuloja perheen liiketoimista Manchesterista. Lisäksi hän sai tuloja viikoittain kirjoittamistaan artikkeleista "New York Daily Tribuneen". Jennyn saamien perintöjen ansiosta perhe saattoi muuttaa terveellisempään ympäristöön Kentish Towniin Lontoon silloisille laitamille. Marxin mielestä perheen oli elettävä yhteiskunnallisen asemansa mukaisesti, minkä vuoksi menot juuri ja juuri pysyivät tulojen rajoissa.


title: Karl Marxin elämäkerta

text: Marxille ja hänen vaimolleen syntyi seitsemän lasta: Jenny Caroline eli Jennychen (avioliitossa Longuet, 1844–1883); Jenny Laura (avioliitossa Lafargue; 1845–1911); Edgar (1847–1855); Henry Edward Guy (”Guido”, 1849–1850); Jenny Eveline Frances (”Franziska”, 1851–52); Jenny Julia Eleanor (1855–1898) ja yksi lapsi joka kuoli nimettömänä. On esitetty että Marxilla olisi ollut poika myös taloudenhoitajansa Helene Demuthin kanssa. Isänä Marx oli lämmin ja rakasti lapsiaan suuresti. Hän luki lapsilleen paljon ja lukuohjelmistossa oli Shakespearea , Homerosta ja Tuhannen ja yhden yön tarinoita. Vierailijoiden kertomusten mukaan Marxeilla oli lasten leluja kaikkialla ja lapset saivat leikkiä vapaasti. Lasten sairaudet ja kuolemat olivat suuren murheen ja surun aiheuttajia.


title: Karl Marxin elämäkerta

text: Omiin vanhempiinsa, Heinrich ja Henriette Marxiin Karl Marx suhtautui yllättävän kylmästi. Lapsuudenkodista lähdettyään hän lähestyi äitiään lähinnä pyytääkseen rahaa. Isänsä kirjeisiin hän ei juuri vastaillut, mutta käytti opiskeluihinsa tämän rahaa 700 taaleria vuodessa kun keskiverto-opiskelija käytti rahaa 500 taaleria vuodessa. Sisartensa olemassaoloa hän ei tainnut juurikaan muistella.


title: Karl Marxin elämäkerta

text: Elin- ja työskentelytavoiltaan Marx oli boheemi. Hänen työhuoneessaan vallitsi luova kaaos. Paperipinoja, sanomalehtikasoja ja tuhkakuppeja oli kaikkialla. Monien kirjoittajien tapaan hän löysi usein vaihtoehtoista tekemistä ennen kirjoitustyötä. Vaihtoehtoista tekemistä tarjosivat erityisesti Lontoon vuosina pitkät pubikierrokset, joille kaveriksi löytyi Wilhelm Liebknecht. Eräällä kerralla ystävysten tavoitteena oli juoda yksi tuoppi jokaisessa pubissa Oxford Streetin ja Hampstead Roadin välillä. Pubeja kertyi matkalla kahdeksantoista.


title: Karl Marxin elämäkerta

text: Vasta myöhempien kehityskulkujen ansiosta Marx nousi asemaansa vaikutusvaltaisena filosofina. Engels jatkoi vielä työtä hänen jälkeensä, toimittaen esimerkiksi "Pääoman" viimeisen osan loppuun.


title: Karl Marxin elämäkerta

text: Vuonna 2003 saksalaiset äänestivät Marxin kolmanneksi suurimmaksi saksalaiseksi ZDF-televisiokanavan äänestyksessä "Unsere Besten" (edelle pääsivät ainoastaan Konrad Adenauer ja Martti Luther).


title: Becky G

text: Rebbeca Marie Gomez (s. 2. maaliskuuta 1997 Inglewood, Kalifornia), taiteilijanimeltään Becky G, on yhdysvaltalainen laulaja ja näyttelijä.


title: Becky G

text: Becky G:n isovanhemmat ovat kotoisin Jaliscosta, Meksikosta. Itse hän kasvoi Inglewoodissa Los Angelesin lähistöllä. Yhdeksänvuotiaana hän aloitti viihdeuransa esiintymällä muun muassa mainoksissa, lyhytelokuvissa ja mallina. Vuonna 2011 hän sai levytyssopimuksen, kun hänen YouTubeen lataamansa rap-esitys kiinnitti tuottaja Dr. Luken huomion. Becky G:n ensimmäinen EP-levy "Play It Again" julkaistiin heinäkuussa 2013. Levyllä vierailivat Pitbull ja will.i.am. Hänen vuonna 2014 julkaistu singlensä ”Shower” sijoittui Billboard Hot 100 -listan sijalle 16.


title: Becky G

text: Näyttelijänä Becky G on esiintynyt muun muassa vierailijana "Empire"-televisiosarjan toisella tuotantokaudella 2015. Hän näytteli Triniä, keltaista Power Rangeria vuoden 2017 elokuvassa "Power Rangers".


title: Balanta-ganja

text: Balanta-ganja on nigeriläis-kongolainen kieli, jota puhutaan Casamancen alueella Lounais-Senegalissa. Se on läheistä sukua Guinea-Bissaussa puhutulle balanta-kentohen kielelle. Balanta-ganjaa puhuu äidinkielenään 82 000 ihmistä.


title: Balanta-kentohe

text: Balanta-kentohe on nigeriläis-kongolainen kieli, jota puhutaan Guinea-Bissaussa Oion, Tombalin ja Quinaran alueilla. Se on läheistä sukua Senegalissa puhutulle balanta-ganjan kielelle. Balanta-kentohea puhuu äidinkielenään 423 000 ihmistä.


title: Jonathan Hill

text: Jonathan Hill, "Hill of Oarefordin paroni" (s. 24. heinäkuuta 1960 Lontoo), on brittiläinen konservatiivipuolueen poliitikko. Hän toimi Euroopan unionin taloudellisesta vakaudesta vastaavana komissaarina 2014–2016.


title: Jonathan Hill

text: Hill valmistui maisteriksi historiasta Cambridgen yliopiston Trinity Collegesta vuonna 1982 ja työskenteli konservatiivipuolueen tutkimusosastolla 1985–1986. Hän oli Kenneth Clarken neuvonantaja 1986–1989 ja pääministeri John Majorin poliittinen sihteeri 1992–1994. Vuosina 1994–2010 Hill toimi konsulttialalla. Hän toimi opetuksesta vastaavana ministerinä ("under-secretary") vuosina 2010–2013 ja parlamentin ylähuoneen puheenjohtajana 2013–2014.


title: Jonathan Hill

text: Hill aloitti Euroopan unionin taloudellisesta vakaudesta vastaavana komissaarina vuonna 2014. Kesäkuussa 2016 Hill ilmoitti eroavansa komissaarin tehtävästä Britannian EU-jäsenyyttä koskeneen kansanäänestyksen tuloksen vuoksi. Hänen eronsa astui voimaan 15. heinäkuuta 2016. Hillin tehtävät siirtyivät Valdis Dombrovskisille.


title: Saksan ralli 2014

text: Saksan ralli 2014 (viralliselta nimeltään ADAC Rallye Deutschland 2014) oli kauden 2014 yhdeksäs MM-ralli, joka ajettiin 21. elokuuta – 24. elokuuta. Kilpailun päätukikohtana toimi tavalliseen tapaan Trier. Rallin voittajaksi ajoi Hyundain Thierry Neuville, jonka voitto oli ensimmäinen MM-tasolla niin Hyundaille kuin myös itse kuljettajalle.


title: Saksan ralli 2014

text: Vuoden 2014 kilpailu oli järjestyksessään historian 32. Saksan ralli.


title: Saksan ralli 2014

text: Rallissa ajettiin 18 erikoiskoetta, joiden yhteispituus oli 324,31 kilometriä. EK 8 jouduttiin perumaan Sébastien Ogierin ulosajon myötä, auton tuhottua kaiteen kilpailureitin ja moottoritien välillä.


title: Saksan ralli 2014

text:
Kilpailuun osallistui yhteensä 85 autokuntaa, joista maaliin selvisi 63.
Power Stage -erikoiskokeena toimi kisan päättänyt Grafschaft 2 (19,27 km).


title: Marquette (automerkki)

text: Marquette oli vuosina 1929–1930 valmistettu yhdysvaltalainen automerkki. Merkin perusti General Motors Buickia halvemmaksi vaihtoehdoksi. Halvemman merkin perustamisen taustalla oli Buick-automerkin kalleuden ohella muiden autoyhtymän merkkien esimerkki: esimerkiksi General Motorsin Cadillac-divisioona oli perustanut LaSallen vuonna 1927, ja se asettui hinnaltaan Cadillacin ja muiden GM:n automerkkien väliin. Buick oli sitä GM:n mallistossa seuraavana olevaa Oldsmobilea selvästi kalliimpi automerkki. Marquette oli hinnaltaan tarkoitettu näiden kahden automerkin väliin.


title: Marquette (automerkki)

text: Marquettessa oli kuusisylinterinen sivuventtiilimoottori ja se oli selvästi V8-moottorista Buickia kevyempi. Marquette ei ollut kaupallinen menestys: Marquetteja valmistettiin sen yhden vuoden elinkaaren aikana vain 35 007 yksilöä, joista 1404 valmistettiin amerikkalaisista koreista Yhdysvaltain ulkopuolella.


title: Marquette (automerkki)

text: Yhdysvalloissa Marquettesta oli kuusi erilaista mallia: Model 37 neliovinen sedan, Model 30 kaksiovinen sedan, Model 36 kahden matkustajan coupe, Model 36S neljän matkustajan coupe, Model 34 neljän matkustajan avoauto (Sports Roadster) ja Model 35 eli viiden matkustajan Phaeton.


title: Marquette (automerkki)

text: Marquette model 37 Sedan -mallissa oli kuusisylinterinen 3,5 litran rivimoottori, jonka suurin teho oli 50 kilowattia kierrosluvulla 2 300 (67 hevosvoimaa). Tämä Marquette-malli maksoi 1 060 dollaria.


title: Marquette (automerkki)

text: Syyskuun 1929 pörssiromahdus heikensi autojen kysyntää, mikä vaikutti myös Marquetten myyntiin. Vuonna 1930 autojen kysyntä heikkeni laman myötä, ja Buick päätti jatkaa ilman Marquette-merkkiä.


title: Olaus Bureus

text: Olaus (Olof, Olavi) Bureus eli Bure (2. syyskuuta 1578 Säbrå, Ångermanland, Ruotsi – 13. joulukuuta 1655 Turku) oli ruotsalainen lääkäri ja lakimies.


title: Olaus Bureus

text: Bureus opiskeli lääketiedettä ulkomailla ja hän valmistui lääketieteen tohtoriksi Baselissa vuonna 1611. Ruotsiin palattuaan hän toimi Itä-Götanmaan herttuan Juhanan ja kuningas Kustaa II Aadolfin henkilääkärinä. Hän siirtyi kuitenkin lakitieteelliselle uralle ja toimi ensin 1621–1633 Tukholman pormestarina ja sitten 1633–1640 Turun hovioikeuden varapresidenttinä.


title: Olaus Bureus

text: Bureus teki myös vuosina 1620–1621 pohjapiirrokset Tornion, Kokkolan ja Uudenkaarlepyyn kaupungeista sekä useista Ruotsin puolelle Pohjanlahden rannikolle perustetuista uusista kaupungeista. Kartanpiirtäjänä tunnettu Andreas Bureus oli Olaus Bureuksen veli.


title: Perätön lausuma tuomioistuimessa

text: Perätön lausuma tuomioistuimessa tarkoittaa väärien tietojen antamista tai oikeiden tietojen salaamista ilman laillista syytä tuomioistuimessa. Rikokseksi katsottavan teon rangaistavuudella pyritään turvaamaan totuuden esilletulo oikeudenkäytössä. Suomen rikoslaissa asiaa koskevat säännökset on jaoteltu sen mukaan, tapahtuuko perätön lausuma tuomioistuimessa vai jossakin muussa viranomaismenettelyssä (perätön lausuma viranomaismenettelyssä). Rangaistus perättömästä lausumasta tuomioistuimessa on enintään kolme vuotta vankeutta.


title: Perätön lausuma tuomioistuimessa

text: Tässä rikoslain säännöksessä (rikoslain 15 luvun 1 pykälä eli RL 15:1) tarkoitetun teon tekopaikan tulee olla tuomioistuin, joka voi olla yleinen tuomioistuin, erityistuomioistuin, hallintotuomioistuin, Kansainvälinen rikostuomioistuin (RL 15:12a) tai eräät muut ulkomaiset tuomioistuimet (RL 15:12). Tässä pykälässä tarkoitetuksi tuomioistuimeksi ei katsota välimiesoikeuksia. Toisaalta välimiehet voivat pyytää yleistä tuomioistuinta kuulustelemaan todistajaa, asiantuntijaa tai asianosaista. Tällöin annettu perätön lausuma on tässä pykälässä tarkoitettu perätön lausuma tuomioistuimessa.


title: Perätön lausuma tuomioistuimessa

text: Tähän tekoon voi syyllistyä todistaja, asiantuntija, totuusvakuutuksen nojalla kuultava asianosainen ja eräät muut henkilöt. Tuomioistuimessa voidaan valan tai vakuutuksen nojalla kuulla esimerkiksi konkurssivelallista, konkurssiin asetetun kuolinpesän osakasta tai meriselityksen antajaa. Rikosasiassa syytetty ei voi syyllistyä perättömään lausumaan. Hänkään ei kuitenkaan saa antaa viranomaiselle henkilöllisyydestään vääriä tai harhaanjohtavia tietoja eikä vääristellä maksukykyään antaessaan tietoja sakotusta varten (sakkovilppi).


title: Perätön lausuma tuomioistuimessa

text: Todistaja syyllistyy perättömään lausumaan esimerkiksi silloin, kun hän kertoo tuomioistuimessa nähneensä rikoksen tapahtuneen, vaikka hän todellisuudessa on vain kuullut tapahtumasta. Perättömän lausuman tunnusmerkistön täyttää myös liioittelu tai yhdenkin totuudenvastaisen seikan lisääminen muuten totuudessa pysyvään kertomukseen. Totuudesta poikkeamisen vähäinen merkitys oikeudenkäynnin kannalta voi toisaalta olla rangaistusta vähentävä asia.


title: Perätön lausuma tuomioistuimessa

text: Perättömään lausumaan syyllistyy myös, jos tuomioistuimessa salaa oikeita tietoja ilman laillista syytä. Tällöin ei edellytetä, että oikeudessa nimenomaan kysytään jotakin seikkaa. Salaamisen tahallisuutta arvioitaessa kysymättä jättämisellä voi olla vaikutusta, koska perättömältä lausumalta edellytetään aina tahallisuutta. Oikeuden puheenjohtajan tehtäviin kuuluu muistuttaa kuultavia heidän velvollisuudestaan pysyä totuudessa ja heidän mahdollisesta oikeudesta kieltäytyä lausuman antamisesta.


title: Perätön lausuma tuomioistuimessa

text: Vuonna 2003 tuli voimaan säännös todistajan ja muidenkin henkilöiden kuulemisesta oikeudessa videoyhteyden välityksellä. Tällaisessa etäkuulustelussa henkilön oikeudet ja velvollisuudet ovat samat kuin tuomioistuimessa läsnä olevalla henkilöllä eli häneen sovelletaan myös säännöksiä perättömästä lausumasta tuomioistuimessa.


title: Johan Öhman

text: Johan Öhman (1785–18??) oli suomalainen Kristiinankaupungista kotoisin ollut merimies, joka myöhemmin toimi Mohammed al-Swid -nimisenä Tripolin barbareskimerirosvosulttaanin neuvonantajana yli 20 vuotta.


title: Johan Öhman

text: Öhman palveli laivapoikana aluksella, joka kaapattiin Välimerellä Tripoliin. Hän kääntyi 12-vuotiaana 1797 islamin uskoon ja otti nimekseen Mohammed al-Swid (suom. "ruotsalainen"). Öhman oli Tripolin sulttaanin neuvonantajana aina vuoden 1820 paikkeille, mutta hänen myöhemmistä elämänvaiheistaan ei ole tietoa.


title: Johan Öhman

text: Merirosvous oli Välimerellä yleistä 1700-luvulla, ja sitä tehtiin usein Välimeren eteläpuolen hallitsijoiden luvalla tai jopa toimeksiannosta. Ruotsista oli vuonna 1797 lähetetty fregatti Thetis ja kaksi muuta alusta Välimerelle selvittämään ruotsalaisten erimielisyyksiä Tunisian ja Tripolin kanssa ja vapauttamaan merirosvojen ottamia ruotsalaisvankeja. Thetis saapui Tripoliin kesäkuussa 1798 ja sen miehistö löysi vangittuina yhteensä 75 ruotsalaista, vuotta aiemmin kaapattujen neljän ruotsalaisen ja kahden suomalaislaivan miehistöt. Suomalaiskapteenit olivat vaasalainen Olaus Stänken ja porilainen Anders Öhman. Muslimeiksi kääntyneitä vankeja ei voinut vapauttaa, koska muslimit eivät saaneet lähteä maasta. Heitä olivat kolme poikaa: Johan Öhmanin lisäksi Uddevallasta lähteneen aluksen kaksi laivapoikaa. Ruotsalaispojat eivät edenneet uudessa kotimaassaan juoppoutensa takia, mutta suomalainen Öhman otettiin kasvatettavaksi yhdessä viittä vuotta nuoremman Muhammedin kanssa, joka oli sulttaanin suosikkipoika. Öhman kohosi mamelukiksi eli sotilasorjaksi, kunnes pakeni isäntänsä oikkuja ja poistui maasta vuonna 1820.


title: Johan Öhman

text: Öhmanista kerrottiin Turun Wiikko-Sanomien numerossa 49 (6. joulukuuta 1823):


title: Donau

text:
Donau oli saksalaisen autonvalmistaja DKW:n Suomessa käyttämä automerkki 1950-luvulta vuoden 1960 loppuun. Donau-automerkkiä käytettiin vain Suomen automarkkinoilla. Muissa maissa DKW:t myytiin joko DKW-merkkisinä tai Auto Unioneina.
Syy ainutlaatuiseen merkkiin Suomen markkinoilla oli DKW:n edellisessä toimintansa lopettaneessa maahantuojassa, joka yhä piti DKW:n myyntioikeudet itsellään. Vuodesta 1956 merkin edustajana toiminut Sisun valmistaja Oy Suomen Autoteollisuus Ab ei suostunut maksamaan edeltäjänsä vaatimaa hintaa DKW-nimen käyttöoikeudesta. Saksalainen valmistaja toivoi kuitenkin, että DKW-nimeä käytettäisiin myös Suomen markkinoilla. Niinpä vuonna 1960 uusi maahantuoja Veho osti DKW-nimen oikeudet ja myi DKW-autoja 1. tammikuuta 1961 alkaen samalla nimellä kuin muuallakin Euroopassa. Vuoden 1961 alussa auton maahantuoja aloitti mainoskampanjan iskulauseella ”DKW on taas DKW Suomessakin”, esimerkiksi Tekniikan Maailma -lehdessä 2/1961 sivulla 55.


title: Donau

text: Kaikki Suomessa myydyt Donaut olivat etuvetoisia, ja niissä oli vesijäähdytteinen kaksitahtinen kolmisylinterinen rivimoottori.


title: Donau

text: Tekniikan Maailmassa numero 8/1955 esiteltiin Donaun koeajossa, jossa kiihtyvyydeksi mitattiin 0–80 km/h 20 sekuntia ja 0–100 km/h vajaat 30 sekuntia. Artikkelin kirjoittaja kiitti Donaun mutkaisille teille sopivaa etuvetoa, nopeaa ohjausta ja pikkuautoksi hyvää kiihtyvyyttä. Takaistuimen tilat ovat kuitenkin melko ahtaat.


title: Donau

text: Syksyllä 1956 Oy Suomen Autoteollisuus Ab kokosi tehtaallaan Karjaalla koemielessä kymmenen kappaleen erän pienehköä DKW/Donau Schnellaster -pakettiautoa. Auto oli esitelty Saksassa vuonna 1949 ja siinä oli sama moottori kuin henkilöautossakin. Nämä "Donau-Sisut" koottiin lehti-ilmoituksen mukaan "lisenssillä varaosista". Donau-pakettiautoja oli vuoden 1959 lopussa Suomen ajoneuvorekisterissä 178 kappaletta.


title: Ruotsin ralli 2014

text: Ruotsin ralli 2014 (viralliselta nimeltään Rally Sweden 2014) oli kauden 2014 toinen MM-ralli, joka ajettiin 5. helmikuuta – 8. helmikuuta. Kilpailun päätukikohtana toimi tavalliseen tapaan Karlstad. Rallin voittajaksi ajoi Volkswagenin Jari-Matti Latvala.


title: Ruotsin ralli 2014

text: Vuoden 2014 kilpailu oli järjestyksessään historian 62. Ruotsin ralli.


title: Ruotsin ralli 2014

text: Rallissa ajettiin 24 erikoiskoetta, joiden yhteispituus oli 323,54 kilometriä. EK 21 jouduttiin perumaan.


title: Ruotsin ralli 2014

text:
Kilpailuun osallistui yhteensä 39 autokuntaa, joista maaliin selvisi 30.
Power Stage -erikoiskokeena toimi kisan päättänyt Värmullsåsen 2 (15,87 km).


title: The Zoo

text: The Zoo oli 1970-luvun alkupuolella toiminut helsinkiläinen rock-yhtye. Lauttasaaresta kotoisin ollut The Zoo tunnetaan parhaiten Riki Sorsan ensimmäisenä yhtyeenä, johon hän liittyi vuonna 1969. The Zoo julkaisi kolme singleä sekä albumin "The Zoo Hits Back", jotka olivat ensimmäisiä suomalaisen rockyhtyeen julkaisemia omakustanteita. Sorsan lisäksi The Zoon tunnetuin jäsen oli Olli Ojala, joka vuonna 1981 sanoitti Sorsan Eurovision laulukilpailun finaaliin selvinneen kappaleen "Reggae OK".


title: The Enigma of Life

text: The Enigma of Life on Sirenian viides studioalbumi, joka julkaistiin 21. tammikuuta 2011. Se on yhtyeen toinen espanjalaisen laulaja Ailynin kanssa.


title: The Enigma of Life

text: Kappaleesta ”The End of It All” kuvattiin musiikkivideo.


title: Züst

text: Züst oli italialainen automerkki, jota valmistettiin vuosina 1905–1917 Milanossa ja Bresciassa. Züstin autotehtaan perusti Milanoon Sveitsistä Italiaan muuttanut Roberto Züst vuonna 1905. Züstin automallit olivat kalliita, joissa oli iso nelisylinterinen moottori, iskutilavuudeltaan jopa 7432–11 308 cm³.


title: Züst

text: Züstin autot osallistuivat erilaisiin autokilpailuihin, esimerkiksi vuonna 1908 New York-Pariisi-kilpailuun.


title: Züst

text: Vuonna 1906 Züst päätti tehdä pienempiä autoja, mutta Brixia-Züst-merkkisinä. Samalla tehdas muutti Milanosta Bresciaan. Brixia-Züst-autoja valmistettiin vuosina 1906-1912. Myös Brixia-Züst osallistui autokilpailuihin.


title: Züst

text: Milanolainen autojen valmistaja Officine Meccaniche osti Züst-yhtiön 1. lokakuuta 1917. Officine Meccaniche eli OM lopetti Züst-autojen valmistuksen, mutta jatkoi omien autojensa valmistusta.


title: Samuel Vriezen

text: Samuel Vriezen (s. 1973 Groningen) on alankomaalainen säveltäjä ja pianisti. Hän aloitti yksityiset pianonsoiton opintonsa 8-vuotiaana Haarlemissa. Hän opiskeli vuosina 1994–2000 sävellystä Haagin kuninkaallisessa konservatoriossa Louis Andriessenin, Clarence Albertson Barlowin, Martijn Paddingin ja Diderik Wagenaarin johdolla. Vriezen oli mukana järjestämässä Concerten Tot en Met -nykymusiikkitapahtumaa Amsterdamissa vuosina 1997–2004. Hän on toiminut myös mikrotonaaliselle musiikille omistetun Huygens–Fokker-säätiön johdossa.


title: Samuel Vriezen

text: Vriezenin sävellystuotanto koostuu enimmäkseen kamari-, vokaali- ja pianomusiikista. Pianistina hän on erikoistunut nykymusiikkiin; hänen ohjelmistoonsa kuuluu muun muassa Tom Johnsonin teoksia. Hän on lisäksi julkaissut runoja.


title: Tampereen Kiertäjät

text: Tampereen Kiertäjät oli tamperelainen koripalloseura. Se pelasi yhteensä kolme kautta miesten pääsarjassa.


title: Tampereen Kiertäjät

text: Ensimmäisellä pääsarjakaudellaan 1957 Kiertäjät voitti 22 pelaamastaan ottelusta vain neljä ja putosi viimeiseksi jäätyään sarjasta. Kaudella 1961 Kiertäjät sijoittui pääsarjassa 11:nneksi 12 joukkueesta vain kahdella voitolla 22 ottelusta. Viimeisellä pääsarjakaudellaan 1963–1964 Kiertäjät jäi jälleen pääsarjassa viimeiseksi kahdella voitolla 22 ottelusta. Tunnetuin Kiertäjissä pelanneista pääsarjapelaajista lienee joukkueelle eniten SM-sarjapisteitä tehnyt maajoukkuepelaaja Pentti Palkoaho.


title: Tampereen Kiertäjät

text: Patentti- ja rekisterihallitus ilmoitti poistavansa tammikuussa 2017 rekisteristään 40 000 toimimatonta yhdistystä. Julkaistussa luettelossa oli mukana tamperelainen Koripallo- ja luisteluseura Kiertäjät r.y.


title: Tampereen Kiertäjät

text: Taulukossa on lueteltu Suomen Koripalloliiton tilastopalvelun mukaan Tampereen Kiertäjissä Suomen miesten pääsarjaa pelanneet ja pisteitä tehneet pelaajat.


title: Arnold (auto)

text: Arnold oli vuosina 1896–1898 valmistettu englantilainen automerkki.


title: Arnold (auto)

text: Arnold-tehdas keksi vuonna 1896 sattumalta sähkökäynnistyksen valmistamalla 12 autoa, joista yhteen laitettiin polttomoottorin lisäksi sähkömoottori. Vauhtipyörään kytketyn sähkömoottorin tarkoitus oli auttaa bensiinimoottoria ylämäissä ja moottorin rikkouduttua liikuttaa autoa yksinäänkin, mutta akku oli liian heikko auton liikuttamiseen. Sen sijaan sähkömoottori jaksoi pyörittää bensiinimoottorin käyntiin. Tässä yksilössä on maailman ensimmäinen bensiinikäyttöisen auton sähkökäynnistys.


title: Malesian historia

text: Nykyisen Malesian valtion alue oli 800-luvulta 1400-luvulle asti Jaavan ja Sumatran suunnalta tulleiden kuningaskuntien vallan alla. Kun kuningaskunnat rappeutuivat, Malakan niemimaalle syntyi useita pienempiä kuningaskuntia, jotka harjoittivat elinkeinoinaan merenkulkua ja kaupankäyntiä. Huomattavin valtio oli Malakan sulttaanikunta, joka kehittyi tärkeäksi satamakaupungiksi. Malakan niemimaa on jo varhaisista ajoista lähtien sijainnut Kiinan ja Intian välisten kauppareittien varrella, ja maa on historiansa aikana saanut kulttuuriinsa vaikutteita Kiinan, Intian ja Arabian suunnalta.


title: Malesian historia

text: Eurooppalaiset tulivat alueelle 1500-luvulla ja Malakan sulttaanikunnan valloittivat ensin portugalilaiset ja 1600-luvulla hollantilaiset. Britit saapuivat alueelle 1800-luvulla ja perustivat ensin Singaporen kauppatukikohdan ja yhdistivät sen jälkeen Singaporen, Malakan ja Penangin Salmisiirtokunniksi. 1900-luvulle tultaessa koko nykyisen Malesian alue oli vähitellen siirtynyt brittien hallintaan.


title: Malesian historia

text: Toisen maailmansodan aikana japanilaiset miehittivät maan. Sodan päätyttyä niemimaan sulttaanikunnat yhdistettiin vuonna 1946 Malaijan liitoksi, joka muutettiin vuonna 1948 Malaijan federaatioksi. Britannia myönsi Malaijalle itsenäisyyden vuonna 1957. Vuonna 1963 Malaijaan liitettiin Singapore, Sarawak ja Pohjois-Borneo, samalla valtion nimeksi tuli Malesian liittovaltio. Singaporen ja Malesian valtioliitto purettiin jo kahden vuoden kuluttua, syynä olivat jännitteet Malesian malaijiväestön ja Singaporen kiinalaisväestön välillä.


title: Malesian historia

text: Malesiassa on 1980-luvulta lähtien kehitetty määrätietoisesti maan teollisuutta ja maa on noussut Aasian merkittävien talouksien joukkoon.


title: Malesian historia

text: Varhaisin todiste asutuksesta Borneolla on Sarawakin osavaltion alueella olevan Niahin kansallispuiston luolista löydetty ihmisen pääkallo, joka on radiohiiliajoituksen perusteella noin 40 000 vuotta vanha. Malakan niemimaalta löytyneet vanhimmat ihmisasutuksen merkit ovat noin 10 000 vuoden takaa. Tuolla ajanjaksolla orang asli -alkuasukasheimojen elinalue levisi pohjoisesta niemimaan eteläosiin. Ensimmäinen muuttoaalto Malakan niemimaalle saapui nykyisen Etelä-Kiinan alueelta noin 3000 eaa. Alueen varhaiset asukkaat olivat metsästäjä-keräilijöitä, ja heitä kutsutaan protomalaijeiksi.


title: Malesian historia

text: Noin vuonna 300 eaa. alueelle saapui deuteromalaijeja ja protomalaijit siirtyivät heidän tieltään sisämaahan. Orang asli -alkuasukasheimoja elää edelleen maan sademetsäalueen reservaateissa. Deuteromalaijeja pidetään nykyisten malaijien kantaisinä. Deuteromalaijit asettuivat rannikoille ja jokien varsiin, ja he solmivat kauppasuhteita Kiinan ja Intian suunnalta tulleiden kauppiaiden kanssa. Intian ja Kiinan väliset kauppalaivat kulkivat Malakansalmea pitkin ja näin malaijikansat saivat vaikutteita kiinalaisista ja intialaisista kulttuureista. Ajanlaskun alussa hindulaisuus ja buddhalaisuus levisivät Malesian alueelle. Levittäjinä olivat nykyisen Intian alueella sijainneesta Pallavan kuningaskunnasta tulleet kauppiaat. Myös sanskritin kirjoitusjärjestelmä omaksuttiin 400-luvulla.


title: Malesian historia

text: Malakan niemimaalla oli 300–400-luvulla kolmisenkymmentä varhaista kuningaskuntaa, jotka sijaitsivat pääosin maan itäosissa. Malaijilaisten kirjoitusten mukaan Gangga Negaran hindukuningaskunta sijaitsi nykyisen Perakin alueella. Ajankohdasta ei ole varmuutta, mutta sen epäillään olleen olemassa 200–1100-luvulla. Kelantanin tai Terengganun osavaltion alueella uskotaan sijainneen 300–500-luvuilla Pan Panin kuningaskunta. Muinaisen Langkasukan kuningaskunta sijaitsi 200-luvulta aina 1400-luvulle asti nykyisen Malesian pohjoisosassa ja Thaimaan eteläosassa. 600-luvulla myös nykyisen Kambodžan alueella sijainnut Funanin kuningaskunta hallitsi niemimaan itäosia.


title: Malesian historia

text: Malaijien ensimmäinen merkittävä kauppaa harjoittanut kuningaskunta oli Sumatralta lähtöisin ollut Srivijaya, joka hallitsi 700-luvulta lähtien Malakansalmen laivaliikennettä ja merkittävää osaa niemimaan eteläosasta. Srivijayan mukana Malakan niemimaalle levisi myös malaijin kieli. Srivijayan valtakunnan vaikutusalue ulottui laajimmillaan muidenkin varhaisten kuningaskuntien alueelle. Srivijayan pääkaupunki oli Sumatralla sijaitseva Palembang, ja epäillään että maalla oli valtakeskus Malakan niemimaalla Kedahin alueella tai eteläisen Thaimaan alueella.


title: Malesian historia

text: Shrivijaya kohtasi 1000-luvun alussa ulkoisia uhkia, kun Jaavan ja Intian kuningaskunnat yrittivät horjuttaa sen valta-asemaa. Intialainen Chola-dynastia sai Malakan niemimaan haltuunsa vuonna 1025 noin 20 vuoden ajaksi. Chola valloitti 1068 Kedahin Srivijayalta lopullisesti. Chola ei saanut koko Shrivijayan valtakuntaa haltuunsa, mutta valtakunta heikkeni niin paljon, että sen vaikutusalueelle alkoi muodostua pienempiä kuningaskuntia, kuten Kedirin kuningaskunta Jaavalle. Shrivijaya jakoi 1100-luvulla valta-asemansa Kedirin kanssa Malaijien saaristossa. Shrivijaya hallitsi länsiosia ja Malakan niemimaan aluetta ja Kediri saariston itäosia.


title: Malesian historia

text: Srivijayan voimakas vaikutus alueella alkoi hiipua 1200-luvulla. Valtakunnalla oli toistuvasti konflikteja jaavalaisten kuningaskuntien kanssa, joille se jäi alakynteen. Pääsyynä valtakunnan murenemiseen oli sen kauppavallan heikkeneminen. Valta jakautui tasaisemmin alueen pienemmille keskuksille, kuten Shrivijayasta irtautuneelle Jambille ja Kedahin satamalle.


title: Malesian historia

text: Vuonna 1288 Kedirin kuningaskunnan valtaansa alistanut Singhasari valloitti Shrivijayalta Malakan niemimaan itä- ja eteläosat sekä Sumatralla sijainneita alueita. Singhasarin valtakausi ei kestänyt kauan, sillä mongolit saapuivat 1270-luvulla Kiinan alueelle. Kublai-kaanin johtaman mongolien Yuan-dynastian lähettiläät saapuivat Kiinasta Kaakkois-Aasiaan ja vaativat jaavalaisilta vasalliveron maksamista. Tähän ei Singhasarin hallitsija Kertanagara suostunut, vaan lähetti mongolien lähetystön takaisin. Kublai-kaani kokosi suuren laivaston jaavalaisten rankaisemiseksi, mutta ennen mongolien hyökkäystä Kertanagara murhattiin vuonna 1292 Kedirin kapinoidessa Singhasaria vastaan.


title: Malesian historia

text: Shrivijayan uusi kuningas Kertarajasa, Kertanegaran vävy, pakeni Kedirin kapinaa Majapahitiin, mihin hän perusti uuden pääkaupungin. Kertarajasa liittoutui mongolien kanssa 1293 Kedirin kukistamiseksi. Kun Kedirin joukot oli kukistettu, Kertarajasan johtamat majapahijoukot tekivät yllätyshyökkäyksen mongoleja vastaan ja karkottivat heidät juuri syntyneestä Majapahitin valtakunnasta. Näin myös nykyinen Malakan niemimaan alue päätyi Majapahitien hallintaan. Myös pohjoisesta tullut Ayutthayan kuningaskunta valtasi hallintaansa Shrivijayan entisten vasallimaiden alueita.


title: Malesian historia

text: Majapahitin kuningaskunta hallitsi 1300-luvulla suurinta osaa nykyisestä Malesiasta ja Indonesiasta. Vuonna 1377 Majapahitin laivasto valloitti myös Palembangin, joka oli viimeisiä jäänteitä Shrivijayan valtakunnasta. Palembangin prinssi Paramesvara kapinoi Majapahitin hallintoa vastaan perustamalla uuden valtakeskuksen Malakan niemimaalle. Hän pakeni Majapahitin valloituksia Temasekin, nykyisen Singaporen saarelle. Hän perusti Temasekiin uuden valtakeskuksen syrjäytettyään sen hallitsijan, mutta saari osoittautui liian turvattomaksi. Vuonna 1398 Paramesvara pakeni Temasekista ja yritti perustaa uuden tukikohdan Malakaan.


title: Malesian historia

text: Majapahitin valtakausi alueella ei kestänyt kauan. Valtakunnan viimeisimmän pääministerin Gajah Madan kuoltua vuonna 1364 maa alkoi rapistua. 1400-luvun alussa maa ajautui sisällissotaan ja sen hallitsemat alueet alkoivat itsenäistyä. Myös Malakan niemimaan alueelle muodostui useita pieniä sulttaanikuntia ja kaupunkivaltioita, jotka harjoittivat elinkeinoinaan kauppaa ja merenkulkua.


title: Malesian historia

text: Sumatralta ja Temasekista paennut prinssi Paramesvara perusti vuonna 1402 Malakansalmen länsirannikolle Malakan sulttaanikunnan. Kapinoidessaan Majapahitien valloituksia vastaan Paramesvara loi hyvät suhteet kiinalaisiin, ja Malakan sulttaanikunta pääsi Kiinan Ming-dynastian keisarin suojelukseen. Malakka kasvoi nopeasti kiinalaisten suojeluksessa alueen merkittävimmäksi satamakaupungiksi. Malakan niemimaan alueelle muodostui ensimmäistä kertaa poliittista yhtenäisyyttä, mitä pidetään myös nykyisen Malesian historiassa kansakunnan alkuna.


title: Malesian historia

text: Islam saapui alueelle alun perin arabialaisten ja Pohjois- ja Etelä-Intiasta tulleiden muslimikauppiaiden mukana. Sulttaanikunnan alkuvuosina myös kuningas Paramesvara omaksui islaminuskon ja otti käyttöön nimen Iskandar Shah. Samalla Malakan alun perin hindulais-buddhalainen kuningaskunta muuttui sulttaanikunnaksi, koska sulttaani on islamilainen arvonimi hallitsijalle. Islamista oli myös kaupallista hyötyä, sillä arvonimi sulttaani erotti Malakan alueen aiemmista hallitsijoista. Sulttaanikuntaan saatiin helpommin houkuteltua muslimikauppiaita Persian ja Intian suunnalta. Poliittisen vallan ansiosta Malakasta käsin islamia levitettiin myös muualle Kaakkois-Aasiaan.


title: Malesian historia

text: Sijaintinsa ansiosta Malakka pystyi hallinnoimaan Kiinan ja Intian välistä kauppamerenkulkua, josta tuli yhä merkittävämpää, sillä 1400-luvulla merireitit korvasivat mongolien hallitseman silkkitien Kiinan ja Lähi-idän ja Euroopan välillä. Monsuunituulet pitivät välillä kauppa-aluksia Malakan satamassa useiden kuukausien ajan, minkä vuoksi kaupunki oli täynnä ulkomaalaisia kauppiaita. Malakka oli merkittävä kangaskaupan keskus, ja kaupunkiin tuotiin runsaasti riisiä Jaavasta, Burmasta ja Ayutthayasta, koska Malakassa ei ollut tarpeeksi omaa ruoantuotantoa. Malakka kasvoi 1400-luvulla alueen tärkeimmäksi ja vauraaksi kaupan keskukseksi. Malakan sulttaanikunta hallitsi suurta osaa nykyisestä Malakan niemimaasta ja nykyisestä Indonesiasta.


title: Malesian historia

text: Malakan sulttaanikunnan valtakausi kesti hieman yli sata vuotta. Tällä ajanjaksolla luotiin malaijikulttuurin keskus, ja ajanjaksolta ovat peräisin myös monet tulevat sulttaanikunnat. Malakasta tuli kulttuurikeskus, jossa on nykyäänkin jäljellä kiinalaisten, intialaisten ja muslimien kulttuuriperinteitä. Malaijin kieli muodostui alueen valtakieleksi.


title: Malesian historia

text: Malakan sulttaanikunnan vauraus houkutteli alueelle myös eurooppalaisia. Ottomaanien valtakunta sulki eurooppalaisten maareitin Kiinaan ja Intiaan, mikä ajoi eurooppalaisia etsimään merireittiä Kaukoitään. 1500-luvulle asti Malakalla oli valta-asema Kaakkois-Aasian kansainvälisenä markkinapaikkana. Portugalilaiset pyrkivät 1500-luvun alussa saamaan itselleen monopoliaseman maustekaupassa. Vuonna 1510 Portugali valloitti Goan, johon Afonso de Albuquerque perusti tukikohdan. Goalta käsin suunniteltiin Malakan valloitusta. Albuquerquen johtamat portugalilaiset hyökkäsivät 1511 Malakan sulttaanikuntaan. Eurooppalaiset olivat raskaammin aseistettuja, ja heidän aluksensa olivat nopeampia ja suurempia kuin aasialaisten alukset. Myös malaijeilla oli raskaita tykkejä, joita käytettiin portugalilaisia valloittajia vastaan. Portugalilaiset kokivat taistelussa huomattavia tappioita, ja Malakka kukistui vasta kuukauden mittaisen kiivaan meri- ja maataistelun jälkeen. Malakan kukistuttua Malakan sulttaani pakeni niemimaan eteläosiin, mihin hän perusti Johoren sulttaanikunnan.


title: Malesian historia

text: Malakan valloituksen jälkeen Malakasta kehittyi Portugalin hallintokeskus Kaakkois-Aasiassa, ja maa sai hallintaansa Malakansalmen. Malakkaan rakennettiin A Famosan linnoitus ja hallintorakennuksia, joista portugalilaiset hallinnoivat Aasian kauppaansa ja Malakan ohella valloittamiaan Maustesaaria. Portugalilaiset toivat mukanaan katolisuuden, ja kaupunkiin rakennettiin uskonnollisia rakennuksia kristinuskon levittämiseksi.


title: Malesian historia

text: Portugalilaisten vaikutus Malakan niemimaan alueella jäi valloituksista huolimatta vähäiseksi. Samalla kun he pyrkivät haalimaan maustemonopolin itselleen ja estämään islamin leviämisen, muslimikauppiaat hajaantuivat muihin alueen satamiin. Malakan väkimäärä väheni portugalilaisten alaisuudessa merkittävästi. Kaupungissa asui 1480-luvulla noin satatuhatta ihmistä ja asukasluku oli 1500-luvulla vähentynyt noin 25 000:een.


title: Malesian historia

text: Johoren sulttaanikunta yritti johtaa muitakin malaijilaisvaltioita sotaan portugalilaisia vastaan, mutta kaikki yritykset Malakan takaisinvaltaamiseksi epäonnistuivat, koska malaijivaltiot kärsivät myös keskinäisistä kiistoista. Johoren sulttaanikunta kamppaili Acehin sulttaanikuntaa vastaan Sumatran ja Malakan niemimaan alueen hallinnasta. Nykyisen Itä-Malesian alueella Sulu ja Brunei kiistelivät Borneon hallinnasta. Myös Aceh teki hyökkäyksiä Malakkaan vallatakseen alueen portugalilaisilta, mutta sotaretket eurooppalaisia vastaan epäonnistuivat. Johore joutui jopa liittoutumaan portugalilaisten vihollisten kanssa vuonna 1568, jotta acehlaiset saatiin ajettua pois niemimaalta. Aceh ei saanut hallintaansa Malakkaa eikä Johorea, mutta Acehin hallintaan Malakan niemimaalla päätyivät Perak, Kedah ja Pahang. Acehlaiset hävittivät Malakan niemimaan kaupunkeja ja tuhansia asukkaita surmattiin.


title: Malesian historia

text: Hollantilaiset ryhtyivät kasvattamaan Kaakkois-Aasiassa vaikutusvaltaansa 1600-luvulla. Hollannin Itä-Intian kauppakomppania hallitsi Jaavan ja Sumatran välissä olevaa Sundasalmea, joka oli Malakansalmen ohella merkittävä reitti Kaakkois-Aasiasta länteen. Hollanti otti Portugalin valta-aseman Kaakkois-Aasiassa, kun hollantilaiset saivat hallintaansa Maustesaaret. Hollanti valtasi 1641 Malakan portugalilaisilta. Myös Johore liittoutui hollantilaisten kanssa portugalilaisten ajamiseksi pois niemimaalta. Johor kärsi kuitenkin sisäisistä kiistoista, eikä Malakka palannut enää Johoren hallintaan.


title: Malesian historia

text: Hollantilaiset eivät osoittaneet Malakan niemimaan asioihin suurta mielenkiintoa, eivätkä he juuri puuttuneet niemimaan sulttaanikuntien sisäisiin asioihin. Hollantilaisten päätukikohta Kaakkois-Aasiassa oli Jaavalla sijaitseva Batavia, nykyinen Jakarta, jonne kauppa keskittyi. Hollantilaisvallan alla Malakka jäi toissijaiseen asemaan. Malakan niemimaan sulttaanikunnat olivat hollantilaisten valtakaudella suhteellisen heikkoja. Sulttaanikunnat olivat pieniä, minkä ansiosta eurooppalaiset ja muut Kaakkois-Aasian kansat kasvattivat vaikutusvaltaansa. Heikkous johti siihen, että Malakan niemimaalle virtasi bugiseja, jotka pakenivat Sulawesiltä hollantilaisten siirtomaavaltaa. Bugisit perustivat useita siirtokuntia, joiden pyrkimyksenä oli häiritä hollantilaisten kaupankäyntiä.


title: Malesian historia

text: Johoren sisäisten kiistojen ansiosta bugisisiirtolaiset saivat hallintaansa myös Johoren sulttaanikunnan hallinnon. Erikoinen tapahtumaketju alkoi, kun sulttaani Mahmud Shah II:n hallintoon tyytymättömät ylimykset murhasivat sulttaanin vuonna 1699. Mahmud oli Malaka-Johorin sulttaanisuvun viimeinen jäsen, ja häntä seurasi hallitsijana pääministerinä toiminut Abdul Jalil. Johoren sulttanikunnan monet johtavassa asemassa olevat henkilöt ja orang asli -johtajat olivat kuitenkin niin tyytymättömiä sulttaanikunnan tilaan, että sumatralainen minangkabau-ruhtinas Raja Kechil, joka väitti olleensa murhatun sulttaanin poika, nousi valtaan vuonna 1717. Syrjäytetty Abdul liittoutui bugisi-johtaja Daing Paranin kanssa, ja bugisien tuella valtaan nousi Abdul Jalilin poika Sulaiman. Todellinen valta alueella oli kuitenkin bugeilla, joiden valtakeskus sijaitsi Riausaarilla. Riausaaret pysyivät Johorella vuoteen 1784, jolloin Hollanti otti ne hallintaansa.


title: Malesian historia

text: Syrjäytetty minangkabau-hallitsija Raja Kechil pakeni Johore-Riausta vuonna 1722. Johoren valtaistuimelta syrjäytetyt sumatralaiset perustivat Malakan niemimaan länsirannikolle entisen kotimaansa tuella uuden kauppatukikohdan, josta muodostui Negeri Sembilanin sulttaanikunta, joten minangkabaun vaikutusvalta Malakan niemimaalla säilyi. Minangkabaulaiset poikkesivat toisesta Sumatran suunnasta tulleesta Acehin sulttaanikunnasta siinä, että he eivät yleensä käyttäneet väkivaltaa valta-asemansa säilyttämiseksi. Minangkabau myös suostui hollantilaisten läsnäoloon sen jälkeen, kun hollantilaiset voittivat 1667 yhteisen vihollisen Acehin.


title: Malesian historia

text: Pohjoisimmat sulttaanikunnat vapautuivat Acehin vallasta 1640-luvulla, mutta ne jäivät hollantilaisten taloudellisen ylivallan alaisiksi. Kedah, Terengganu ja Kelantan jäivät Bangkokin vallan alle 1700-luvulla. Islamilaiset sulttaanikunnat olivat kuitenkin ongelmallisia vasallivaltioita buddhalaiselle Siamille, ja sulttaanikunnat oli usein pakotettava maksamaan veronsa. Siam hamusi myös Perakin tinamalmivarantojen vuoksi, mutta Perak liittoutui hollantilaisten kanssa vuonna 1746 ja antoi Hollannin Itä-Intian kauppakomppanialle tinamonopolin vastineeksi suojelusta Siamia vastaan.


title: Malesian historia

text: Nykyisen Itä-Malesian alueella Brunein sulttaanikunta nousi Malakan kukistumisen jälkeen hallitsevaan asemaan. Sulttaanikunta muodostui 1500-luvulla, ja se hallitsi suurta osaa Borneon saaresta. 1600-luvulla Sulun sulttaanikunta sai oikeudet hallita Borneon saaren pohjoisinta osaa, jossa nykyisin sijaitsee Sabah. Brunein hallinnassa säilyi 1830-luvulle saakka suuri osa nykyisen Sarawakin osavaltion alueesta.


title: Malesian historia

text: Britit saapuivat Malakan niemimaalle 1700-1800 lukujen vaihteessa. Ensimmäinen brittien satama perustettiin Penangin saarelle vuonna 1786, kun Francis Light allekirjoitti Kedahin sulttaanin Abdullahin kanssa sopimuksen alueen hallinnasta, vastineeksi suojelusta Siamia vastaan. Britit nimesivät saaren Prince of Wales Islandiksi ja pääkaupunki George Town nimettiin Walesin prinssin mukaan. Penang kasvoi hyvin nopeasti, sillä britit pyrkivät politiikallaan houkuttelemaan alueelle maahanmuuttajia. Alueelle saapui tuhansittain kiinalaisia, intialaisia, malaijeja ja sumatralaisia.


title: Malesian historia

text: Brittien vaikutus Malaijien saaristossa kasvoi 1800-luvun alussa, kun maa sai voiton Napoleonin sodissa Ranskasta ja Hollannista vuonna 1815. Sitä ennen brittiläiset eivät onnistuneet horjuttamaan Hollannin Itä-Intian kauppakomppanian valta-asemaa alueella. Vuonna 1811 britit valloittivat hollantilaisten hallitsemat siirtomaa-alueet Malakan niemimaalla ja Malaijien saaristossa. Kun sota päättyi Jaava palautettiin hollantilaisille ja brittiläinen Thomas Stamford Raffles perusti uuden brittien kauppatukikohdan Singaporen saarelle, Malakan niemimaan eteläkärkeen vuonna 1819. Aluetta hallitsi Johoren sulttaani, mutta Johoressa oli meneillään vallanperimyskiista edellisen sulttaanin kuoltua, jolloin osapuolien valta Johoressa oli kyseenalainen. Raffles ryhtyi tukemaan Tengku Husseinia ja hankki tältä Englannin Itä-Intian kauppakomppanialle oikeuden perustaa saarelle brittien kauppatukikohdan. Rafflesia pidetään myös Singaporen historiassa maan perustajana.


title: Malesian historia

text: Hollantilaisia brittien Singaporen-sopimus ei miellyttänyt. Vuonna 1824 solmittiin Lontoossa Britannian ja Hollannin välillä sopimus joka ratkaisi maiden välit. Britit luopuivat Länsi-Sumatralla sijainneesta Bengkulusta ja kaikki nykyisen Indonesian alueella sijainneet alueet jätettiin hollantilaisille. Hollanti luopui Malakasta ja suostui brittien hallintaan Singaporessa ja Malakan niemimaalla. Vuonna 1826 britit perustivat hallinnoimistaan alueistaan Singaporesta, Penangista ja Malakasta hallinnollisen kokonaisuuden, Salmisiirtokunnat. Sen pääkaupungiksi tuli ensin Penang ja vuonna 1832 Singaporesta tehtiin pääkaupunki.


title: Malesian historia

text: Britit eivät olleet kiinnostuneita laajentamaan alueitaan Malakan niemimaan sisäosiin. Sisämaa oli harvaan asuttua, eikä kaupunkeja ollut. Iso osa väestöstä oli orang asli -alkuasukkaita. Malakan niemimaan pohjoisosan sulttaanikunnat jäivät Siamin vaikutusvaltaan. Kedah luopui Penangin alueesta siinä toivossa, että britit suojelisivat aluetta siamilaisia vastaan. Näin ei kuitenkaan tapahtunut. Vuonna 1821 Siam hyökkäsi Kedahiin, mutta Penangilla olleet britit seurasivat tapahtumia vain sivusta. Siamilaiset tuhosivat Kedahin, ja alueen pohjoisosa, Perlis jäi siamilaisten hallintaan.


title: Malesian historia

text: Pohjoisessa Kelantan oli alueen vahvin valtio, se oli väkiluvultaan suurin ja sillä oli hyvät suhteet siamilaisiin ja indokiinalaisiin. Itärannikon Kelantan ja Terengganu olivat myös välttyneet sumatralaisten toistuvilta hyökkäyksiltä, kun länsirannikko kärsi useista sodista. Länsirannikon Selangor oli bugisien alaisuudessa ja se oli vähäväkisin lännessä sijainneista valtioista. Lännessä Negeri Sembilan oli minangkabau-päällikköjen alaisuudessa jakautunut yhdeksään pienempään päällikkökuntaan. Eteläisin sulttaanikunta Johore oli sekavassa tilanteessa perimyskiistojen ja Singaporen-sopimuksen takia, britit olivat Singaporessa sulttaani Husseinin allekirjoittamalla sopimuksella, jonka valtaa malaijit eivät tunnustaneet. Johore oli myös menettänyt otteensa Pahangin alueesta.


title: Malesian historia

text: Nykyisen Itä-Malesian alue Borneon saarella oli erillään Malakan niemimaan tapahtumista. Alue ei koskaan ollut hollantilaisten vaikutuspiirissä ja britit saapuivat saarelle 1800-luvulla. Saaren pohjoisin osa, nykyinen Sabah oli Sulun sulttaanikunnan hallussa, joka oli Espanjan siirtomaa. Loput alueet nykyisen Itä-Malesian alueesta kuuluivat Brunein sulttaanikuntaan. Britti James Brooke saapui saarelle 1841. Hänen tavoitteenaan oli saada brittihallitus kiinnostumaan alueen hallintaan ottamisesta. Brooke liittoutui Brunein sulttaanin kanssa Sarawakin kapinallisia vastaan. Brooke nujersi kapinan, ja Brunein sulttaani teki Brookesta kiitokseksi Kuchingin rajahin ja antoi tälle palan maata. Vuonna 1846 hänen arvonimestään tuli perinnöllinen ja näin sai alkunsa valkoisten rajahien dynastia.